
ANA DEANOVIC 


 oGotičke freske u svetištu 
zavjetne crkve 
Marije Gorske kraj Lobora 


U nizu srodnih srednjovjekovnih crkvi što su se 
do danas sačuvale u najužoj jezgri Hrvatskog zagorja 
— a grade je između sebe masivi Medvednice, Ivan- 
čice i Strahinčice — Zavjetna kapela kraj Lobora 
zauzima istaknuto mjesto. Nije to samo zbog njezina 
vrlo lijepa smještaja na jugozapadnoj padini Ivančice 
nego i zbog skladnih građevnih oblika i zanimljivog 
inventara. Uznositost i vitkoću tih linija zapažaju čak 
i prvi vizitatori sredinom XVII st.; svoje inače jedno- 
lično i šablonsko opisivanje crkava u Zagorskom arhi- 
đakonatu, kamo spada loborska župna crkva i njezina 
područna kapela Marija Gorska, na tom mjestu pre- 
kidaju određenijom oznakom »a fundamentis ex muro 
eleganter erecla, bene alta«' a to na tim suhoparnim 
stranicama poprima nijansu estetskog vrednovanja. 


Prema nepotvrđenom mišljenju kapelu Marije Gor- 
ske podigli su templari kojima isti izvor pripisuje iz- 
gradnju burga Oštrc* što se strmo diže iznad Kapele, 
a drugi autori pripisuju tom viteškom redu podizanje 
burga Bele na sjeveroistočnoj strani istog planinskog 
masiva. Dugu građevnu tradiciju lokaliteta, na kojemu 
je crkva Marije Gorske podignuta, potvrđuju dva 
zasad najsjevernija nalaza pleterne ornamentike u 
Hrvatskoj. Jedan je uzidan desno od ulaza, na južnoj 
strani unutrašnje plohe zapadnog zida kapele, a drugi 
znatno veći i s dijelom natpisa »t SVMME«, otkriven 
je u njezinoj neposrednoj blizini (oba su danas u 
Arheološkom muzeju u Zagrebu). U arhivskoj se građi 
kapela prvi put spominje u stoljeću kad je templarski 
red ukinut, godine 1334. u najstarijem sačuvanom po- 
pisu župa. U takvim vremenskim rasponima na ovom 
malom proplanku Ivančice dešavali su se mnogobrojni 
građevni zalivati koji su doveli do oblika crkve kakvu 
danas gledamo. Prikaz i analiza dugotrajnog razvoja 
ove kompleksne građevine traže opširnu obradu, pa 
ćemo se ovom prilikom zaustaviti samo na prikazu 
zidnih slika. One doduše predstavljaju tek mali dio 
onoga što su još u toku druge polovice XVII st. vidjeli 
vizitatori: tada je naime bila »ecclesia tota ad figuras 
intrincese varie depicta.«! 


Nekadašnji drveni lijepo oslikani tabulat zamijenio 
je godine 1735. barokni svod u lađi, a u isto su vri- 
jeme nestale pod naličem kreča i žbuke zidne slike 
u svetištu. Na slučajni nalaz jednog malog dijela fre- 
saka skrenuo je pažnju A. Schneider svojim Popisiva- 
njem i fotografskim snimanjem umjetničkih spomenika 
1938—1939. godine, dok je Ž. Jiroušek člankom u Ju- 
tarnjem listu 1939. godine' dao opširniji prikaz otkrića 
i svoju interpretaciju. Potaknut ovim nalazom tada- 
šnji Konzervatorski zavod u Zagrebu vršio je, sedam 
godina kasnije (1947—1948) radove na otkrivanju i dje- 
lomično na konzerviranju srednjovjekovnih zidnih slika. 
Zbog pomanjkanja materijalnih sredstava prekinuti 
radovi nisu završeni u svetištu niti su nastavljeni u 


" Nadbiskupski arhiv Zagreb, Protokoli, Kanonske vizitacije arhi- 
đakonata Zagorje, god. 1687, br. 20/11, str. 243. 


"J. Kotarski, Majka Božja Gorska; — V. Noršić, u Kato 
ličkom listu br. 2, god. 1916, str. 18; — E. Laszowski, Gra- 
dina Oštrc u Zagorju, Prosvjeta 1912, str. 328—329. 


* Nadbiskupski arhiv Zagreb, Protokoli, nav. djelo, str. 243—246. 


*A. Schneider, Popisivanje i fotografsko snimanje umjetnič- 
kih spomenika, god. 1938—1939, Ljetopis JAZU br. 52. 


*Ž.Jiroušek, Otkrivene stare gotičke freske u zavjetnoj crkvi 
Majke Božje Gorske u Loboru, Jutarnji list, 15. X 1939, str. 17. 

1 Raspored kompozicija na trijumfalnom luku. A. Strana prema lađi: I vinova loza II 1, 2 telamoni III staro- 

zavjetna lica: 1 Aron, 2 Tobija, 3 Natan, 4 Josip; IV proroci: 1 Izaija, 2 Abdija, 3 Jeremiju; patrijarsi: 4 Ja 

kob, 5 Abraham, 6 Izak; proroci: 7 Danijel, 8 Jona; Kristovi pređi: 9 kralj David, 10 njegov otac Jišaj. — 

B. strana prema svetištu: Ia nastavak draperije iz prvog registra Ib luđak; preko njegova lika zapažaju se tra 

govi grafita posjetilaca. II 1 sveti biskup, fragment. II 2 lik sveca ili svetice (Veronika?) II 3 Vera icon III 
žrtva Kaina i Abela, IV 1 Navještenje; 2 vegetabilni ornament. 


lađi. Od tada do danas, nakon nepuna dva i pol dece- 
nija, dešavale su se zbog nezaštićenosti promjene koje 
su dovele do daljih oštećenja i propadanja slikanog 
sloja. Možda zbog tog razloga neće biti na odmet 
ovdje iznijeti nešto opširnije opise nalaza fresaka 
koji su bilježeni u toku otkrivanja, jer oni za propale 
dijelove danas predstavljaju, dijelom uz fotografske 
snimke, jedini dokument. 


Opis 


Unutrašnjost svetišta bila je u cjelini oslikana zidnim 
slikama. One su pokrivale ne samo stijene i svodove 
nego i šambrane prozora, unutrašnju i vanjsku stranu 
trijumfalnog luka kao i njegovo podlučje. 

Svodovi, zaključujući prema slabo uščuvanim frag- 
mentima, bili su ukrašeni karakterističnim gotičkim 
biljnim motivima dok se u sredini nalazio prikaz Sv. 
Trojstva. Zidne su mase razdijeljene horizontalnim nizo- 
vima slika u četiri pojasa gdje se raspoređuju biblij- 
ski prizori uglavnom vezani uz Bogorodicu — patrona 
crkve — i Spasitelja, zatim likovi apostola i svetaca. 
Zapadna strana trijumfalnog luka bila je ukrašena 
licima iz Starog zavjeta. 

Uz podnožje zida u svetištu ponavlja se uobičajeni 
ukras draperija koji je ovdje riješen nizom slikanih 

»kukama pričvršćenih«, raznobojnih zavjesa; one se 
kolorističkim ritmom nižu uokolo uokvirujući ili ot- 
krivajući između svojih nabora koji građevni detalj, 
otvore za ampule ili sedilije. Tako riješene draperije 
ne daju dojam jedinstvenog zastora koji pravilnim sku- 
pinama svojih nabora smireno zatvara podnožje sve- 
tišta (kao npr. u Martinščini), već je to niz raznoboj- 
nih rubaca sad žutih bijele postave, sad bijelih crvene 
postave, sad crvenih, sad sivih (nekad modrih) bri- 
žljivo drapiranih koji sukobima svojih toplih i hlad- 
nih kadikad reskih tonova unose u prostor razigranost 
i vedrinu. Sa živim duktusom svojih gotovo linearnih 
nabora ove draperije ne sugeriraju volumen niti fak- 
turu materijala; patronirani raznobojni cvjetovi na- 
sumce razasuti njihovim površinama uopće se ne po- 
vode za zamahom nabora, naznačujući tek svojom pri- 
sutnošću raskošni karakter tkanine. Ovo vedro nizanje 
boja ne odgrće paž galantnom kretnjom kao u Mar- 
tinščini, nego se kod trijumfalnog luka na samoj 
plohi sjeverne stijene svetišta, a u unutrašnjosti ka- 
mene propovjedaonice neočekivano pojavljuje — kao 
na sajamskoj pozornici provirujući iznad zavjese — 
ćelavi luda što se ceri gledaocu natežući kažiprstima 
podignutih ruku krajeve ustiju. 


Iznad ovog pojasa koji seže do konzola što nose 
rebra nalazi se, odvojen širokom bijelom vrpcom, 
drugi niz fresaka visok 160 cm. Za razliku od drape- 

2 Raspored kompozicija na stijenama svetišta prema registrima, polazeći od sjevera prema jugu. I draperije u 
različitim bojama. II Apostoli: 1 sv. Petar, 2 sv. Andrija, 3 sv. Jakob Stariji, 4 sv. Ivan Evanđelista, 5 sv. Toma, 
6 sv. Matija, 7 sv. Jakob Mlađi, 8 sv. Bartolomej, 9 sv. Tađej, 10 Krist, 10a sv. Damjan, 1la sv. Kuzma, 11 sv. 
Ivan Krstitelj, 12 sv. Pavao, 12a sv. Panteleon, 13a sv. Koloman, 13 sv. biskup Ulrik, 14 sv. Urban papa, I4a sv. 
Lenard, 15a sv. Bernard, 15 sv. Ljudevit Anžuvinac. III 1 Raj, 2 Uskrsnuće mrtvih, 3 Pakao, 4 sv. Mihovil, 4a sv. 
Ladislav, 5a sv. kralj Stjepan, 5 sv. Adrijan, 6 Bogorodica sa Isusom, 6a sv. Stjepan Prvomučenik, 7a sv. Lovri- 
jenac, 7 sv. Florijan, 8 sv. Juraj, 8a sv. Uršula, 9%a sv. Gedeon, 9 sveti vitez, fragment. IV 1 Bogorodičina smrt, 
2 Posljednji sudac, 3 Ana Samotreća, 4 sv. Agata, 4a sv. Katarina, 5a sv. Margareta, 6 sv. Benedikt, 6a sv. Doro- 
teja, 7a sv. Agneza, 7 sv. Barbara, 8a sv. Antun opat 


rija koje su se u najnižem pojasu nizale neovisno 
o sklapanju ploha poligona svetišta, ovdje se sve 
kompozicije usklađuju s arhitektonskim elementima. 
Tako su na sjevernim plohama razmaci između dvije 
konzole podijeljeni na tri »trolisna luka« sa dva stupa 
i dva polustupa. Same arkade predočene su shemom 
vitkih stupića na visokim postamentima četverokutnog 
trupa. Između njih razapinje se trolisni luk arkade izla- 
zeći konzolno iz gornjeg dijela stupa koji je uzdužnom 
crtom podijeljen u dva dijela. Pojedini elementi te 
»arhitektonske plastike« označeni su crtežom po ko- 
jemu se razabire da je baza bila osmerokutna, odi- 
jeljena od trupaca uskim prstenastim ukrasom u obli- 
ku hektaedra koji je na svojem najširem dijelu opa- 
san nizom romba, no njihov se crtež tek nazire. Bje- 
lina vitkih arkada živo se ističe na tamnoj pozadini 
šljivine boje. Pod trolistima pojavljuju se apostoli sa 
rotulima i atributima. Povorku koja se kreće sjevernim 
stijenama svetišta predvodi sv. Petar, uz njega je bratić 
Andrija, pa Jakov Stariji. Nasljednik Kristov drži samo 
jedan ključ koji je naslonio na rame a u ljevici mu je 
vrpca izdužena u obliku slova S gdje se gotičkom 
minuskulom fragmentarno čita natpis »... Petro Apos.« 
Težinu tijela spustio je na lijevu nogu dok je de- 
snom koraknuo na vanjski rub svojeg otvora po- 
remetivši tako uzdržanost apostola koji se jedva do- 
tiču vršcima svojih bosih nogu rubova pojasa. Odje- 
ven je u zelenkastomodru tuniku i žuti plašt. Uz figuru 
sv. Petra nalazi se na susjednom polju samo fragment 
glave apostola Andrije: apostola prepoznajemo tek po 
imenu zapisanom na filakteri, jer je to sve što je uz 
dio zelene, crveno postavljene draperije preostalo od 
njegova lika. Pod posljednjim lukom trolista otkri- 
vamo ulomak glave sv. Jakova Starijeg s putničkim 


klobukom i kompostelskim školjkama te vrh njegova 
putničkog štapa. To je sve što je preostalo od tri fi- 
gure nakon otvaranja vrata (godine 1735), koja su 
odavle vodila u novo prigrađenu sakristiju. 

Na slijedećoj, sjevernoj plohi poligona svetišta su 
Ivan Evanđelista, sv. Toma i sv. Matija. Elegantni lik 
Kristova ljubimca nagnut je prema susjedu iz prve 
skupine, svojem bratu Jakovu Starijem. U desnici 
pokritoj plaštem nosi kalež gotičkih oblika: iz njega 
izlaze čak tri zmije. Ljevicom drži razmotani rotul 
s dugim tekstom u gotičkoj minuskuli. Odjeven je u 
zlatnožutu haljinu s bijelim porubom zategnutu po- 
jasom. Malahitnozelena toga crtana je tankim potezima 
dok su nabori haljine označeni punim debelim crta- 
ma. Donji rub tunike ukrašen je malim ornamentom 
u grafitu. Žuta aureola najdubljeg je tona na rubovima 
a svjetlija u unutrašnjosti što joj daje naročitu pla- 
stičnost, neobičnu u ovim dvodimenzionalnim kompozi- 
cijama. U sredini je sv. Toma sa svojim karakteristi- 
čnim atributom kopljem koje nadvisuje arhitektonski 
otvor arkada. Konture su kao i kod ostalih svetaca u 
ovom nizu mjestimično uparane u površini zida. De- 
snicom drži razvijeni rotul s izblijedjelim citatom u 
gotičkom pismu. Kod njega su nabori plašta izvedeni 
upadljivim, debelim potezima kista, pa se živo ističu 
na bjelini tkanine. Uz rubove slikane arkade sačuvali 
su se tragovi bijelih patroniranih cvjetića na tamno- 
ljubičastoj pozadini. Posljednji u grupi, sv. Matija 
okreće se prema njemu odjeven u zlatnožutu tuniku 
i mahovinastozeleni plašt s patroniranim uzorkom; sje- 
kira mu je u desnici i rotul u ljevici. I konture njegova 
lika uparane su u površini freske. 

Na sjeveroistočnoj plohi svetišta završava povorka 
s grupom Jakova Mlađeg, Bartolomeja i Jude Tadeja. 

3 Prorok Natan na donjoj južnoj strani trijumfalnog 
luka. (sl. 1, 111 3) 


Vitki sv. Jakov Mlađi, odjeven u žutu tuniku s ljubi- 
častim plaštem, svojom svježinom podsjeća na mlado- 
likog Ivana Evanđelistu. Nosi u ljevici tangarski štap 
koji u vrhu završava drškom u obliku slova S. U 
spuštenoj desnici rastvara se vrpca s koje je izblije- 
dio zapis. Njegove kratke žute kose nisu savijene u 
valove kao kod sv. Ivana, nego su izvedene slično 
kao kod Mateja i nekih drugih svetaca u ovom pojasu, 
s tamnim točkama dobivenim pritiscima kista. Uz 
njega je, u sredini grupe, sv. Bartolomej, jedini s žu- 
tom obućom koja odskače u ovoj bosonogoj povorci. 
Preko malahitnozelene tunike drapiran je bijeli plašt 
crne postave. U desnici mu je nož, dok u ljevici, po- 
dignutoj u visini struka drži uobičajeni svitak. Posljed- 
nji u nizu je sv. Juda Tadej u čvrstom raskoračnom 
stavu odjeven u dugu bijelu tuniku čiji su nabori ovaj 
put crtani finim tankim potezima kista, dok je plašt 
sivozelen. U ljevici steže helebardu, a finom kretnjom 
desnice omotane plaštem otvara rotul. Pod slikom, 
dolje na rubu, nalaze se pojedina gotička slova. 


Istočna ploha ove zone, ona je ujedno i istaknuta 
frontalna stijena, riješena je drukčije već zbog izdu- 
ženog gotičkog prozora koji se spustio sve donle dije- 
leći prostor u dva posve odvojena polja. Nestale su 

4 Dio draperije iz prvog registra i lik luđaka na sje- 
vernoj stijeni propovijedaonice unutar trijumfalnog 
luka (vide se grafiti posjetilaca) (sl. 1, BIb) 


bijele arkade, šljivinu pozadinu zamijenila je zlatno- 
žuta, a pod trolisnim bijelim okvirom, kao u niši, 
pojavljuje se sam Krist u lijevom, prema oltaru u 
desnom dijelu plohe. U ljevici drži otvorenu filakteru, 
desnicu je podigao u gesti govora skupivši prste u 
znaku vjerovanja. Neobični stav nogu daje dojam kao 
da je u pokretu. Velikog je ovalnog lica, kratke brade 
i duge:smeđe kose koja mu pada niz ljubičastu tuniku: 
ovako bez toge doimlje se još jednostavnije i laganiji 
u pokretu od ostalih likova u ovom nizu. Sa desne 
je strane prozora, lijevo Kristu na istoj zlatnožutoj 
pozadini osutoj crvenim patroniranim cvjetovima, okvi- 
renoj bijelim trolistom, lik Ivana Krstitelja. Kristov 
Preteča odvratio se od njega, okrenut svojem atributu 
janjetu (agnus Dei) koje drži na plaštem pokrivenoj 
ljevici. Odjeven je u smeđe krzno preko kojeg mu je 
patronirani ljubičast plašt bijele postave pričvršćen 
velikom smeđom agrafom na desnom ramenu. Nema 
filakteru poput ostalih likova koje smo dosad opisali 
nego desnicom u gesti vjerovanja pokazuje na svoj 
atribut. Duga smeđa brada pada mu valovito preko 
prsiju, dok se smeđe kovrčave vlasi spuštaju preko 
ramena. Za razliku od jednostavne žute aureole u apo- 
stola i Krista, Ivanu Krstitelju je oko glave crvena 
aureola. 





“a, TO RENE ji SK KROV i PRO RE. SID. 


5 Apostol Toma na sjevernoj stijeni u II registru 
fresaka (sl. 2,115) 


Uvijek u istoj zoni, ali u špaletama prozora, između 
Krista i njegova Preteče, na istoj zlatnožutoj pozadini 
s crvenim patroniranim cvjetovima, samo bez trolisnog 
arhitektonskog ukrasa, prikazani su sveti liječnici Ku- 
zma i Damjan. Lijevo uz Krista je sveti vrač“ s ki- 
rurškim nožem predočenim u obliku dvostruke strelice 
na koji upire kažiprstom ljevice. Odjeven je u zelenu 
haljinu koja mu seže do gležnjeva otkrivajući crnu 
obuću. Ogrnut je plaštem šljivine boje bijele postave. 
Na glavi nosi doktorsku kapu u boji svoje zelene haljine 
gore zavinutih bijelih oboda. Iznad nje poput polumje- 
seca proviruje žuta aureola označena s nekoliko crta 
ugrebenih u podlozi. Vršcima stopala dodiruje se crvene 
pruge, koja označuje tlo dok se gornjim dijelom tijela 
nagnuo natrag. Na istoj zlatnožutoj pozadini patroni- 
ranoj crvenim cvjetovima kao i ovdje stoji u suprot- 
noj šambrani njegov nerazdruživi blizanac, sveti vrač 
s posudom za lijekove koju nosi na plaštem pokritoj 
desnici dok u ljevici drži crveno ukoričen medicinski 
udžbenik. Odjeven je kao i Kuzma, samo mu je na glavi 
crvena kapa. 


Jugoistočna ploha, također presječena prozorom, 
komponirana je na isti način kao i prethodna. S li- 
jeve strane je sv. Pavao u statuaričkoj pozi profilom 
okrenut prema Ivanu Krstitelju u prethodnom polju. 
Bosonog kao i ostali apostoli, odjeven je u dugu ma- 
lahitnu tuniku s bijelim plaštem poput toge koji je 
patroniran zelenim uzorcima cvjetova. Za razliku od 





6 Sveti liječnik Damjan (sl. 2, II 10a) 


svih apostola, pa i samog Krista, umjesto rotula je- 
dino on drži u ruci knjigu, zelenih korica, dok mu je 
držak mača u ljevici naslonjen preko ramena. Bijele 
vlasi i duga sijeda brada ističu se na tamnoljubičastoj 
pozadini koja je osuta bijelim patroniranim cvjetovima. 
On je ujedno i posljednji od apostola, iako nisu svi 
prikazani, pa se već na istoj plohi u susjednom polju 
desno od prozora započinje sa sv. Ulrikom skupina 
svetih biskupa. Svetac je slikan poput apostola na istoj 
tamnoljubičastoj pozadini s patroniranim bijelim cvje- 
tovima. Odjeven je u crvenu kazulu bijele postave, vi- 
sokog humerala koji mu pokriva vrat; ispod kazule 
proviruju zelena dalmatika i fino drapirana duga alba. 
Sveti Ulrik gotovo je frontalan, okrenut udesno samo 
poluprofilom: u ljevici mu je pastoral u desnici riba 
nalik štuki izdužena trupa i živo crtanih oštrih peraja. 


Između sv. Ulrika i sv. Pavla nalaze se u špaletama 
prozora dva sveca. Lijevo, na tamnoj ljubičastoj poza- 
dini je sv. Pantaleon u ljubičastosmeđoj pomodnoj 
haljini visokog ovratnika koja je zategnuta u struku. 
Ispod haljine proviruje sivkastobijela obuća. Ogrnut je 
zelenim plaštem bijele postave koji mu pokriva de- 
snicu: na njezinom dlanu drži okruglu bočicu za balza- 
me: na nju pokazuje kažiprstom desnice. Tamnoljubi- 
časta pozadina i ljubičasto smeđa haljina, gotovo su 
istog tona, smeđe kose što se svijaju unatrag djeluju 
tamno, pa je gledalac impresioniran bjelinom lijepo 
svedenog lica koje izvire iz tame. U susjednoj špaleti 

7 Vera icon, detalj s Kristovim obrazom (sl.1, B113) 


je sveti irski princ Koloman, okrenut frontalno s una- 
trag zabačenim ramenima. Odjeven je u malahitno ze- 
lenu haljinu što parovima linearnih okomitih nabora 
pada završavajući jednostavnim ravnim rubom, koji se 
ne povodi za sugestijom nabora nego pokriva petu lije- 
ve noge. Ogrnut je crvenim plaštem bijele postave, me- 
kano drapiranim. Haljina je zategnuta crnim pojasom. 
U desnici, čija je podlaktica ovita plaštem, drži kono- 
pac svinut u omču obješenjaka (u obliku gotičke broj- 
ke 4). Kažiprstom ljevice pokazuje na usta, nagovje- 
štavajući time kako je, ne poznavajući njemački, od 
austrijskih vojnika smatran madžarskim uhodom i 
zbog toga obješen. Unatrag začešljana kosa uokviruje 
lice poput vijenca što se sve više širi oko ušiju, zavr- 
šavajući na pomodni način u visini brade. Njegova 
smeđa, nekoć žuta aureola, danas je potpuno utonula 
u pozadini. 

Južna stijena s prozorom po sredini podijeljena je 
na isti način. Lijevo je papa Urban odjeven kao i 
biskup Ulrik samo ima tijaru i križni pastirski štap. 
U ruci drži grančicu loze sa zelenim grozdovima i 


lišćem. Golobrad je, s kratkom sijedom kosom. Na su-' 


sjednom polju s kojeg je opao slikani sloj, sačuvao se 
samo u donjem uglu ulomak smeđecrvene haljine i 
dio bijelog plašta patroniran crvenim burbonskim lji- 
ljanima. Po tim detaljima, kao i po činjenici da se 
nalazi u nizu biskupa i papa, pretpostavljamo da je 
prikazan sv. Ljuđevit Anžuvinac, biskup iz Tuluze u 
franjevačkom habitu i kraljevskom plaštu, brat ugar- 
skog kralja Karla Roberta. 

Između pape Urbana i biskupa Ljudevita sačuvala 
se u špaleti prozora na lijevoj strani figura sv. Le- 
narđa. Bosonogi svetac u ljubičasto sivoj haljini ljevi- 
com je pritisnuo na prsa crvenu knjigu dok u spu- 
štenoj desnici drži fino crtani lanac. Mladoliko golo- 
brado lice uokviruje crna aureola. Njemu nasuprot 
na istoj zlatnožutoj pozadini prikazan je drugi redov- 
nik s tonzurom samo u bijeloj kuti s ljubičastosivom 
kapuljačom, crnom aureolom. Vjerojatno se nasuprot 
sv. Lenardu, čiji su kult uveli cisterciti, nalazi refor- 
mator samog reda cistercita sv. Bernard. 

Južna stijena traveja ostala je bez fresaka. One su 
vjerojatno propale prilikom dogradnje zvonika na toj 
strani. Mogli bismo nagađati da se ovdje nastavljao 
red svetih papa i biskupa, već i po analogiji da se 
ostaci jednog takvog lika nalaze u nastavku iste zone, 
na južnoj strani trijumfalnog luka. 

Na sjevernoj strani u produženju istog pojasa na 
trijumfalnom luku pored fragmenta jednog svetač- 
kog lika (možda sv. Veronike?) naslikan je Veronikin 
rubac. Široko Kristovo lice s tankim fino svedenim 
obrvama, kratkom kovrčavom bradom, sa živim pogle- 
dom i sočnim crvenim usnama ne izražava nikakvu bol. 
Njegove duge kose nisu ovjenčane trnovom krunom, 
nego mu vegetabilni ukras gradi križni nimbus na 
aureoli. S tragovima tamne puti koja je nekoć pokri- 
vala cijeli obraz, ovo utisnuto lice djeluje upravo fasci- 
nantno na bijeloj površini rupca čiji gornji rub raza- 
pinju dva bijelo odjevena anđela što kleče na sivo- 
modroj pozadini. 





8 Raj u III registru i iznad te kompozicije (sl. 2, 









ie posli 


IIL 1); Marijina smrt u IV registru (sl. 2,IV 1) 


Treći pojas slika otpočinje na sjevernoj i sjevero- 
istočnoj stijeni prizorima Sudnjeg dana, dok su ostala 
polja na istoku i jugu i dalje ukrašena uobičajenim 
nizanjem svetačkih likova. 

Odmah uz trijumfalni luk, na sjevernoj stijeni iznad 
sakristije nalazi se gotovo sasvim oštećena scena koja 
predstavlja Raj. U desnom dijelu slike razabire se po- 
vorka blaženih koju predvodi papa u pratnji kardinala 
i biskupa. Oni ulaze u raj u svečanim paramentima 
noseći sa sobom svoje skupocjene brevijare. Iznad njih, 
pošto je kompozicija riješena dvodimenzionalno, pro- 
viruju glave svjetovnih vladara — kraljeva, prinčeva, 
knezova čije rangove prepoznajemo po različitim obli- 
cima kruna. Njihove su glave za trećinu manje od 
predstavnika crkvene vlasti. Potisnut sasvim uz rub 
slike, proporcijama za polovicu manji od crkvenih 
dostojanstvenika, gura se profanum vulgus. Svojim 
skrušenim gestama molitve, neskrivenom znatiželjom 
pogleda, odaju neusiljenost i uzbuđenje, dok je suzdr- 
žanost crkvenih pa i svjetovnih dostojanstvenika na- 
glašena monotonim kretnjama, smirenim licem, što 
treba sugerirati izvojevanu unutarnju ravnotežu. Tako 
maleni i zbijeni pučani ulaze u raj samo usrdnošću 
svojih sklopljenih ruku. Oni su još tik pred samim 


vratima raja raspoređeni preina svojem klasnom po- 
ložaju. U nešto manjem lijevom dijelu slike prikazan 
je Novi Jeruzalem — Raj — poput velikog zidinama 
opasanog grada s obrisima gradskih vrata koji su tek 
mjestimično vidljivi. Pred ulaznom kulom leprša za- 
stava Uskrsnuća: ovdje sjedi sv. Petar dočekujući iza- 
brane. Na terasi kule naziru se dva lika: jedan u gesti 
molitve, drugi s otvorenom knjigom po svoj prilici 
zagovornici Marija i Ivan Evanđelist. Na kruništu 
najviše kule stražare dva anđela. Ovaj prizor kao 
i iduće scene sudnjeg dana, pa prizor Marijine smrti 
i Ana Samotreća riješeni su u prvom redu crtežno 
s tek naznačenim, zasićenim zemljanim bojama. Zbog 
kondenzacije vlage nad vratima sakristije ovdje se 
slikani sloj gotovo sasvim izgubio. 


U susjednom polju prikazano je Uskrsnuće mrtvih. 
Prizor je povezan s prikazom Krista kao posljednjeg 
suca na luneti iznad te kompozicije. Ondje, slijeva na 
slici, a sdesna Kristu Sucu nalazi se Bogorodica i njoj 
nasuprot sv. Ivan Evanđelist. Oboje zauzimlju gotovo 
cijelu visinu polja. Gospa je ogrnuta zelenim plaštem 
koji joj pokriva glavu padajući u naborima na način 
lastina repa. Evanđelist ima crveni plašt koji mu se 
poput Bogorodičina ceremonijalno drapira ispred ko- 

' Et kje D004. 


«9 Povorka Blaženih pred rajskim vratima, detalj s 
kompozicije Raja (sl. 8) 


m: H 


ljena. U prostoru između njih nanizani su u tri reda 
neobični likovi mrtvih što ustaju obaviti velikim bijelim 
ponjavama. Do bedara su još u grobovima koji nemaju 
oblik rimskih sarkofaga, nego su naznačeni jedva vid- 
ljivim crtežom elipse: ona obuhvaća po dvojicu istog 
vodoravnog reda: po tome bismo rekli da ustaju iz 
zemlje gdje plaho proviruju čuperci trave. Umjesto 
mladolikih obraza ovdje se skupljaju skeleti prekri- 
veni isušenom naboranom kožom. 

Posljednja kompozicija u ovom pojasu je Pakao na- 
slikan odmah desno uz Uskrsnuće mrtvih. Predstavljen 
je grupom grešnika vezanih konopom koji slijeva steže 
visoki đavao a sdesna ih k sebi dovlači isto tako visoki 
lik demona razjapljena ždrijela. Uz sam desni rub slike 
još se razabiru tragovi bedema Velike Babilonije. U 
skupu prokletnika, koji nije prikazan bez odjeće, na- 
laze se u donjim redovima simboli grijeha: lijenost 
predstavlja lik raskošno odjevenog vojnika sa šljemom 
i helebardom koji ispušta iz ruku motiku, uz njega je 
mlada uzbuđena žena što si čupa kose; oko vrata joj je 
obješen lonac iz kojeg vire noge djeteta — ona predo- 
čuje okrutnost. Odmah uz nju je razbludnost u za- 
vodljivom aktu žene raspuštenih žutih kosa koje očajno 
čupa uzdignutim rukama dok joj dvije rogate zmije 
ovijajući se oko nogu i bedara grizu dojke a nakazna 
krastača ždere spolovilo. Iznad njih treća žena čupa 
svoju žutu kosu: prikazuje srdžbu. Uz bludnicu prepo- 
znajemo škrca u lijepom građanskom odijelu s kesom 
obješenom oko vrata, koje se pokušava osloboditi. Do 

njega je oholija kojemu iz vreće također obješene oko 
vrata izlazi orao šireći krila; prema njemu se okreće 
redovnik u tonzuri pokazujući ljevicom na desnicu koju 
drži u gesti zakletve simbolizirajući kolebljivost. Do 
njega je gledajući preko ramena proždrljivca što drži 
jelo i piće simbol zavisti s kopcem na ruci. Iznad ovih 
personifikacija grijeha kojima je uz glavnih sedam 
dodana još okrutnost i nepostojanost, nalaze se glave 
ostalih grešnika iz puka koje prepoznajemo, kao i u 
prizoru raja, po raznovrsnim klobucima i maramama. 
Začudo predstavnici crkvene i zemaljske vlasti na ovom 
mjestu ispušteni su iz skupine bijednika, s izuzetkom 
redovnika koji obično među grijesima simbolizira ko- 
lebljivost. 

Nastavljajući se idejno uz prethodne kompozicije, 
iako na drugoj, istočnoj plohi, prikazan je arhanđeo 
Mihovil okrenut prema gledaocu u poluprofilu. Poput 
svih vitezova koji se nižu dalje i arhanđeo je prikazan 
samo do koljena. U ljevici drži tezulju na čijem de- 
snom pladnju pretežu vrline dok se lijevi s nekoliko 
mana u likovima demona podigao uvis. Mihael je za- 
mahnuo mačem u desnici. Odjeven je u tamno ljubi- 
často odijelo, ogrnut zelenim plaštem visokog ovrat- 
nika, .kojim su se prosuli patronirani cvjetići. Krila 
su s unutarnje strane u boji haljine dok su izvana 
oker kakva mu je i aureola. Pozadina je iznimno u 
zelenoj boji, na njoj se fino ističe nježni inkarnat 
arhanđela uokviren kratkom crnom kosom. Obrazi su 
neobični, žarkocrveni (cinober), a u sinopiji su izve- 
dene konture i kasnije premazane. 

S desne strane prozora, nasuprot Mihovilu, na istoj 
malahitno zelenoj pozadini stoji drugi vitez. Odjeven 
je također u tamnoljubišasto. Desnu je ruku uspravio 
držeći mač, dok u ljevici nosi neki predmet, po svoj 
prilici svoj atribut nakovanj. Na glavi mu je kapa kao 
u drugih viteza u ovom nizu. S obzirom na način odi- 
jevanja, atribut, položaj u skupini vitezova, moglo 
bi se pretpostaviti da predstavlja sv. Adrijana zaštit- 
nika od nenadane smrti i kuge. 


U špaletama prozora između sv. Mihovila i Adrijana 
prikazani su u cijeloj figuri zaštitnici kraljevstva sveti 
kraljevi Stjepan i Ladislav. Ovaj je prikazan u lijevoj 
špaleti sa dvosjeklom sjekirom. Ima cinober crveno su- 
vremeno odijelo. Mač mu je pričvršćen na pojasu koji 
ga opasuje oko bedara ugreben ornamentom tako da se 
doimlje kao bijeli crtež. Vitak u raskoračnom stavu stu- 
pio je na povlaku zelenog plašta koji mu je na prsima 
stegnut kopčom. Na pozadini šljivine boje s bijelim 
patroniranim cvjetovima uparana je kontura njegova 
lika sa crnom aureolom oko glave. U desnoj špaleti je 
sv. kralj Stjepan sa sceptrom u ljevici i kuglom u 
desnici. Ima isti tip pomodnog odijela samo je prikazan 
u zelenoj boji crno je opšiven i zarezan nad koljenima. 
Noge je neobično okrenuo u stranu dodirujući vrhom 
stopala rub slike. 

Na jugoistočnoj plohi poligona prikazana je Bogo- 
rodica na prijestolju s Isusom na desnoj ruci pokritoj 
u znak adoracije plaštem dok je drugu spustila niz 
tijelo. Isus se okrenuo Gospi uhvativši je nježno za 
podbradak. Marija je odjevena u zelenu haljinu, ogr- 
nuta žutim (oker) plaštem ljubičaste postave. Nje- 
zina bijela kruna neobično se doimlje na crnoj po- 
zadini aureole, dok je cijeli lik okviren zelenom bo- 
jom pozadine na kojoj se desno pojavljuje ruka 
s odmotanom filakterom. Na žalost, na traci se više 


sko. 


nije sačuvao natpis. Slijeva Gospi u susjednom polju 
prikazan je sv. Florijan. Ima žuti oklop koji proviruje 
ispod ljubičastog plašta zelene postave. U desnici mu 
je stijeg s križnom zastavom dok u ljevici drži neki 
gorući predmet. Uokolo je tamnoljubičasta pozadina 
ispod koje se desno razabiru tragovi kuća. 

U špaletama prozora između Bogorodice i sv. Flori- 
jana prikazani su sv. Lovro i sv. Stjepan Prvomučenik. 
Lovrijenac s knjigom i roštiljem obučen je u zelenu 
dalmatiku crne postave, s tri debela crna nabora 
što označuje volumen dalmatike koja je preko toga 
patronirana crvenim cvjetićima, dok se alba nazire u 
fino sinopijom crtanim naborima. Nasuprot, u desnoj 
špaleti prozora, jednako odjeven iste plave tonzurirane 
kose je sv. Stjepan Prvomučenik. U rukama koje drži 
razmjerno visoko ima knjigu i četiri okrugla kamena. 

Na južnoj stijeni, nadovezujući se uz Florijana je 
sv. Juraj. Glavu je spustio na grudi pokrite crnim pla- 
štem zelene postave i visokog žutog ovratnika. Okre- 
nut u poluprofilu drži desnicom koplje probadajući 
zmaja čija se izbrisana kontura tek naslućuje. Njemu 
nasuprot sačuvao se samo fragment vojničke odore 
po čemu zaključujemo da se ovdje nalazio još jedan 
sveti vitez. 

U špaletama prozora između ove dvojice prikazan 
je vitki lik sv. Uršule sa strelicom i zastavom. Pretpo- 
stavljamo da je njoj nasuprot bio sv. vitez Gereon jer 
se u njegovoj pratnji ona najčešće pojavljuje. 

Na južnoj stijeni, koja je gotovo sasvim izblijedjela 
osim nekoliko tragova boje i uparanih triju kruna u 





10 Uskrsnuće Mrtvih (sl. 2, III 2) 


različitim visinama, zamišljamo da se nalazio prizor Po- 
klonstva kraljeva. 

Na trijumfalnom luku sačuvale su se samo freske 
u njegovom sjevernom dijelu. Na uobičajenoj ljubi- 
častosmeđoj pozadini uokvirenoj s nekoliko raznobojnih 
traka prikazana je žrtva Kaina i Abela. Kain i Abel 
odjeveni u pomodno odijelo kleče u donjem dijelu slike 
ispred stiliziranih stabalaca. Kain s motikom na ra- 
menu prinosi uzdignutih ruku snop žita, a Abel, sa 
srpastim nožem o pojasu žrtvuje janje toliko malo 
da se doimlje kao atribut, a ne kao najdeblje iz nje- 
gova stada. Iznad njih je četverokutni oltar na kojemu 
gore svijeće što su ih braća zapalila u znak žrtve. Nad 
Kainom su dva demona: jedan se spušta prema njemu 
dok se drugi približuje žrtveniku dočekujući žrtvu. 
Analogno tome letjele su vjerojatno iznad Abela dvije 
figure. Zbog oštećenja zida na tom mjestu danas se 
nazire samo jedan lik anđela. Žrtvenik je postavljen 
gotovo uz sam gornji rub kompozicije, pa je izostala 
Ruka Božja ili prisutnost Kristova na tom mjestu. 

Najviši pojas fresaka određen je u svojoj kompozi- 
ciji obrisom lunete koju na tim mjestima opisuju 
križni svodovi. Djelomično sačuvani dekor na nekim 
jedrima pokazuje da su bili povezani s kompozicijama 
koje su nadvisivali: npr. anđeli trubači na svodu 
iznad Posljednjeg suca. 

Čitava luneta na sjevernoj stijeni iznad sakristije 
obuhvaća prizor Bogorodičine smrti. Mrtvo tijelo Ma- 
rije položeno je u krevetu oko kojeg su se u molitvi 
i pobožnom štivu skupili apostoli. Petar je odmah uz 

11 Pakao. Detalj s likovima Okrutnosti i Bludnosti 
(sl. 2, III 3) 


uzglavlje sa škropionicom, uz njega je Ivan sa kadio- 
nicom, dok ostali sklopljenih ruku ili zagledani u 
knjige što ih drže u rukama ili na koljenima sjede oko 
kreveta okrenuti gledaocu leđima, licem ili profilom. 
Samo uzglavlje odra konstruirano je od dva verti- 
kalna trama tesana u drvu koji završavaju volutama, 
pa se po tome doimlje rustično ili čak folklorno. Na 
jastuku počiva poprsje mrtva Marijina tijela, na prsima 
prekriženih ruku, dok joj plašt pokriva tjeme i ra- 
mena; njezina duša u liku djevojčice uspinje se pru- 
ženih ruku prema vrhu lunete gdje je Krist, provirujući 
između oblaka u obliku mandorle dočekuje raširenih 
ruku. 

Susjednu lunetu majstor je spretno iskoristio za 
Posljednjeg suca koji ovdje stoluje u mandorli flan- 
kiran s dva anđela što kieče u uglovima. Unutar 
velike jajolike mandorle u obliku stilizirane dige ozna- 
čene višebojnim patroniranim trakama sjedi apoka- 
liptički Krist uzdignute desnice u gesti govora. Iz 
sljepoočica na lijevoj strani izlazi mu struk ljiljana 
— znak milosrđa — a sdesna drži u istoj visini mač 
koji simbolizira pravednost njegove presude. Preko 
golog gornjeg trupa gdje se još razabire rana ima 
crveni plašt, simbol suca; plašt je crno postavljen i 
pada u obilnim naborima preko koljena i uz bedra 
otkrivajući tek rane na stopalima. Anđeli što kleče uz 
njegovo podnožje nisu sasvim simetrični: jedan s većim 
krilima, drugi s manjim — oba djelomično pokrivena 
Kristovim plaštem. Pozadina Zadnjeg suca unutar 

mandorle obojena je zemljano zelenom bojom dok je 
sav ostali prostor uokolo prekriven biljnim viticama 
koje svojom grafikom na bijeloj podlozi povećavaju 
monumentalni: utisak.  Inkarnat Spasitelja i anđela 
izveden je na svim dijelovima u jednom tonu ruži- 
časte boje koja je uokvirena konturom u sinopiji. 


Jugoistočna luneta ima u svojem polju također samo 
jednu frontalnu figuru: lik Ane Samotreće. Svetica ne- 
ma svoj karakteristični plašt zelene boje nego je ogrnu- 
ta crvenim plaštem bijele postave ispod kojega se ne- 
obično ističe crno obojena haljina. Flankirana je s 
dva anđela koji muziciraju. Sjedi na prijestolju trape- 
zastog tlocrta uokolo okruženog jednako visokim na- 
slonom. Iza svakog ugla izlaze mali stupići koji svr- 
šavaju jednostavnim dorskim kapitelom. Noge prije- 
stolja koje je odvojeno od gledaoca s dvije stube, 
skošene su kao na seljačkim stolcima. Zamotavši u 
nabore svojeg plašta Ana drži na desnoj strani nagog 
Isusa koji prekriženih nogu upravlja prema njoj svoje 
ručice. Marija, tijelom manja od Isusa odjevena je u 
dugu haljinu preko koje pada duga plava kosa. S de- 
sne strane prijestolja, dodirujući se koljenom gornje 
stube, kleči anđeo svirajući violinu s kratkim drškom 
i gudalom sa svinutim lukom. Njemu masuprot je 
drugi anđeo koji prebire psaltir. Prazni prostor uokolo 


** Takvi oblik instrumenta često se prikazuje na francuskim mi- 
nijaturama XIV st., npr. u ilustracijama Roman de Fauvel, str. 
146, fol. 34. 

12 Žrtva Kaina 1 Abela (sl. 1, B III) 


ispunjen je kao i kod Posljednjeg suca ornamentom 
biljnih vitica crvene boje. 

Istočna luneta poligonskog svetišta nastavlja skupina- 
ma svetaca. Lijevo od prozora koji u ovoj zoni završava 
šiljastim lukom prikazana je sv. Agata. Odjevena je u 
dugu bijelu haljinu i crveni, zeleno porubljeni plašt. 
U desnici drži svijeću ili baklju čiji gorući vrh je 
gotovo sasvim oštećen, a isto se tako tek naziru tra- 
povi svetičinih plavih kosa i crvene aureole. Nasuprot 
Agati u istoj plohi zida nalazi se sv. Lucija, koja se 
s njom najčešće pojavljuje. Prepoznajemo je po nje- 
zinu atributu — očima koje drži na desnici prekritoj 
crvenim plaštem. Isto je odjevena kao i sv. Agata, 
samo joj je haljina žuta, gusto nabrana oko visokog 
struka. 

U špaleti prozora, s lijeve strane, uz sv. Agatu je 
sv. Katarina također u poluprofilu, okrenuta lijevo. 
U desnici pokritoj zelenim plaštem drži svoj atribut 
kotač. Ispod plašta proviruje duga ružičasta haljina. 
S druge strane prozora prikazana je u špaleti sv. 
Margareta s atributom zmajem kojeg drži u desnici 
pokritoj bijelim plaštem. Kao i ostale svetice prika- 
zana je na bijeloj pozadini ukrašenoj vegetabilnim 
motivom i patroniranim cvjetovima u crvenoj boji. 

U jugoistočnoj luneti koja je podijeljena na isti način 
kao istočna nalazi se slijeva sv. Benedikt prikazan u 
bijeloj kuti pokritoj smeđeljubičastim plaštem. U uz- 
dignutoj ljevici drži kalež iz kojeg poput plamićka 
izlazi zmija. Njemu nasuprot, s desne strane prozora, 

13 Žrtva Kaina i Abela, đetalj, Abelova žrtva 


naslikana je sv. Barbara držeći u crvenim plaštem 
pokritoj ruci kulu samo s jednim velikim vratima i 
kamenim kruništem sa šiljastim krovom. 

Bijela haljina okomito pada  drapirajući se oko 
vršaka stopala u duktusu meandra. Ovalno krojeni 
plašt produžuje joj se straga kao i kod ostalih svetica 
u obliku povlake. Imala je crvenu aurcolu. 


U lijevoj špaleti prozora, između sv. Benedikta i 
Barbare nalazi se sv. Doroteja, držeći u desnici pokritoj 
plaštem posudu sa cvijećem poput ljiljanovih čaški. Na 
nju pokazuje kažiprstom desnice što jedva proviruje 
ispod bijelog plašta patroniranog crvenim cvjetovima. 
Oko glave je žuta aureola na kojoj se ističu crni tro- 
lisni šiljci krune. S druge strane prozora u špaleti na- 
lazi se jednako odjevena i u istoj pozi sv. Agneza 
s janjetom u ruci na koje također pokazuje desnicom 
što u visini struka proviruje iz plašta. 


Luneta južne stijene poligona sasvim je oštećena. 
Sačuvale su se samo, i to djelomično, figure u špale- 
tama prozora. Na lijevoj strani je svetac u bijeloj ha- 
ljini s dugom bradom koji drži u desnici pokritoj pla- 
štom četveronožnu životinju. Ljevicom pridržava plašt 
što mu pada u cjevastim naborima. Na glavi ima 
opatsku kapu. Oko njega se vegetabilni ornament ras- 
plamsao u vatrene jezičce koji ga okviruju sa svih stra- 
na. Po toj vatri kao i po detalju kostima pretpostav- 
ljamo da prikazuje sv. Antuna Opata, pa je životinja 
po svoj prilici njegov atribut — svinja. 

Luneta stijene južne traveje potpuno je propala. Po 
analogiji i nekim neznatnim ostacima boje nagađamo 
da se ovdje nalazio prikaz Rođenja. 


Gornji dio trijumfalnog luka, sa strane svetišta, bio 
je ukrašen danas gotovo sasvim propalom scenom 
Navještenja. Iznad samog šiljastog luka klečeći kraj svog 
pulta gdje je odložila knjigu prikazana je Bogorodica 
u crvenom plaštu. Slijeva joj dolazi Gabrijel, ali se 
od njegove figure sačuvalo tek nekoliko detalja odjeće 
i krila. Između njih je vaza s ljiljanom. Oko Marije 
i njezinog nebeskog glasnika, u širokom potezu cijele 
lunete pozadina je ukrašena vrlo lijepo izvedenim crve- 
nim biljnim viticama koje se živahno raspleću na bi- 
jeloj podlozi. 

Svodna su polja bila, kako zaključujemo po neznat- 
nim detaljima, oslikana također biljnim ornamentima 
s karakterističnom gotičkom florom. Samo uz Posljed- 
njeg suca na svodu proviruju između vitica još i 
anđeli trubači; nije isključeno da su se slični svirači 
nalazili uz scenu Marijine smrti ili čak i uz Anu Samo- 
treću. U sredini svoda prikazano je sv. Trojstvo u 
formi Prijestolja milosti: Bog Otac stoluje na prijesto- 
lju, strogo frontalan, držeći u krilu Raspetog dok iznad 
njih lebdi golubica sv. Duha. Kompozicija je stradala 
premazivanjem kazeinskom bojom u XVIII st. od čega 
su propale i ostale slike na svodnim jedrima. 


Trijumfalni luk sa strane prema lađi nije do kraja 
otkriven. Na južnoj strani razabiru se tragovi slikane 
oltarne kompozicije okvirene »arhitektonskoplastičnim« 
okvirom. Središnji dio propao je rušenjem zida prili- 
kom postavljanja baroknog oltara na toj strani, a isto 
je tako stradala freska na sjevernom dijelu trijumfal- 
nog luka koja je okvirivala kamenu propovjedaonicu. 
Možda će se naći još sačuvane zidne slike u gornjim 
partijama gdje nisu dosizali barokni oltari. 

Klesani kameni rub trijumfalnog luka bio je po 
sredini ukrašen vinovom lozom koja je u živom preple- 

14 Ana Samotreća (sl. 2, IV 3) 








tanju pokrila cijelu površinu podluka i dovratnika. Na 
samom impostu, koji je nekoć nosio tešku drvenu 
gredu s Raspećem u sredini flankiranim s likovima 
Marije i Ivana Evanđeliste,“ prikazana su dva telamomna. 
Profilirani istak imposta slikar je iskoristio da iluzio- 
nistički dočara pognutog telamona pod teretom, nasli- 
kavši im uzdignute ruke i prsa na nagibu imposta, dok 
je struk i ostali dio tijela izveden na samoj ravnini. 
Ispod telamona nalaze se sa svake strane po dva 
starozavjetna lica, dok je iznad drvene grede prika- 
zano još deset ličnosti iz Starog zavjeta. 


Na lijevoj strani trijumfalnog luka, uz samo podno- 
žje stoji veliki svećenik Aron pokrite glave s kapu- 
ljačom. Filaktera koju rastvara na prsima nosi natpis 
Aron Moises pha. Iznad njega, također okrenut svetištu 
sjedi mladi Tobija kojeg prepoznajemo po zapisu 
imena na što upire prstom. Na suprotnoj, desnoj strani 
dovratnika stoji uz podnožje prorok Natan također 
s filakterom. Njegova je figura izvrsno očuvana, zadr- 
žane su sve nijanse finih smeđih valova brade, crvena 
boja kape i sivomodro odijelo. Iznad Natana, a nasu- 
prot Tobiji, sjedi Josip. Na glavi mu je visoka okrugla 
kapa s dugmetom, a duga kovrčava brada riješena 
je ondje crtežno. 


Kompozicija iznad telamona započinje slijeva proro- 
cima, od kojih je najdonji Izaija. Mladolik je, golobrad, 
žute kose pokriva mu neobična četverokutna kapa. 
Sjedi držeći vrpcu s natpisom svog imena u gotičkoj 
minuskuli. Iznad njega je Abdija u stavu koji također 
podsjeća na sjedenje, podbočen desnicom na bedro 
lijeve noge gdje drži filakteru s ispisanim imenom. Nad 
njim je prorok Jeremija sav u pokretu prijeteći 
kažiprstom, dok mu se filaktera sa zapisom njegova 
imena zaplela oko tijela. 


* Nadbiskupski arhiv, Protokoli, nav. djelo, god. 1705, str. 223. 
i god. 1726. u vizitaciji se još spominje raspeće na gredi. 























15 Jugoistočni prozor. svetišta s likovima sv. Doroteje 
(sl. 2, IV 6a), sv. Agneze (sl. 2, IV 7a) i sv. Barbare 
(sl. 2, IV 7), dok se u donjem dijelu razabiru likovi 
sv. Lovrijenca (sl. 2, III 7a) i sv. Stjepana Prvomuče- 


nika (sl. 


Iznad ove trojice započinje niz patrijarha s Jakobom 
koji sjedi. Kažiprstom desnice dodiruje vršak nosa dok 
ljevicom podržava vrpcu s natpisom imena. Patrijarha 
je odjeven u zelenu haljinu sa sivomodrim plaštem i 
frigijskom kapom na glavi. Crte njegova lica izvedene 
su debelim potezima crne boje, jedino su donje vjeđe 
još crtane kao kod ostalih starozavjetnih lica u ovoj 
skupini s vrlo tankim potezima kista. Na bijeloj poza- 
dini, kao i kod svih likova na luku, ima po nekoliko 
patroniranih crvenih cvjetića. U samom tjemenu tri- 
jumfalnog luka pokleknuo je njegov otac Abraham, 
pratoac izabranog naroda, jedini kojemu je slikar po- 
kušao dati semitsko obilježje. Odjeven je u crvenu 
haljinu preko koje se spušta duga žuta brada sve do 
pojasa. Na glavi je zanimljiva malahitnozelena kapa 
s koje padaju nabori štiteći zatiljak. Slijeva mu je, 
sada već na južnom dijelu luka, njegov drugi sin Izak, 
također žute brade koja mu seže do prsiju. U desnici 
drži visoko vrpcu sa svojim imenom ispisanu gotičkim 
majuskulama upirući kažiprstom na završetak teksta. 
Oči su mu razmjerno velike s istaknutim gornjim vje- 
đama. Slika je korigirana u čitavoj kompoziciji i zatim 

premazana vapnom. Opaža se da je figura pomaknuta 
u ispravku jače ulijevo i niže dolje. 

Ispod patrijarha Izaka kleči u čudnoj pozi prorok 
Danijel u otmjenom pomodnom ruhu držeći filakteru sa 
svojim natpisom u gotičkoj majuskuli. Desnica podig- 
nuta u gesti govora izvedena je s par skica koje su 
premazivane i korigirane konačnim crtežom. I lijeva 
ruka je ispravljena, ali ne u tolikoj mjeri. Mladenačko 
lice s naglašenim gornjim vjeđama, fino crtanim obrva- 
ma koje su povezane s konturom nosa okviruju kratke 
kovrčave kose s pomodnom kapom. Ispod njega je 
prorok Jona također u čučnju; kažiprstom desne ruke 
pokazuje na usta dok ljevicom drži filakteru sa svojim 
imenom. Na glavi mu je kapa frigijskog oblika. Ima 
kratku bradu a siva kosa naznačena je debelim pote- 
zima kista. Mladi je kralj David prikazan u žutoj haljini 
s krunom na glavi i u žutoj odjeći. Oblik krune 
s uskim dugim šiljcima razlikuje se od ostalih vrsta 
kruna prikazanih u svetištu. Kažiprstom desnice poka- 
zuje na riječ rex ispisanu u gotičkoj minuskuli na gor- 
njem dijelu vrpce. Njegov je otac Jišaj najoštećeniji lik 
na trijumfalnom luku. U lijevoj ruci nadlakćenoj na ko- 

ljeno drži vrpcu na kojoj se jedva čita njegovo ime 
(Jesse). : 

Time je završen opis ovog najbogatijeg ciklusa gotič- 
kih zidnih slika u kontinentalnoj Hrvatskoj. 


Ikonografija 


Unatoč vrlo učenom uvodu koji intoniraju svojom 
prisutnosti proroci, patrijarhe, i Kristovi pređi, cjelo- 
kupni ikonografski program svetišta ne daje dojam 
ustaljene hijerarhije sa strogo određenim stupnjeva- 
njem sveci — apostoli — evanđelisti — Krist u slavi 
kao u glasovitom »Kranjskom prezbiteriju«. Kristova 
osoba koju su najavili proroci s trijumfalnog luka 
pojavljuje se i ponavlja u svetištu čak tri puta: naj- 
prije u najdonjoj zoni, propovijedajući uz učenike na 
zemlji, zatim u gornjem registru gdje stoluje na man- 
dorli, ne kao nedostiživi Rex gloriae, već kao Posljedaji 
sudac otkrivajući ožiljke svojih ljudskih patnji, da se 
na svodu pokaže kao Sin raspeti u kompoziciji sv. Troj- 
stva. Uz njega je već u scenama Sudnjeg dana Marija, 
patron crkve, kao zaštitnica i zagovornica, zatim u pri- 
zorima koji se odnose na Krista ili se on u njima 
prikazuje (Navještenje, Rođenje(?), Poklonstvo kralje- 
va(?). Marija s Isusom, Marijina smrt). Svečanu, još 
romaničku koncepciju Krista u slavi okruženog evanđe- 
listima, anđelima, apostolima i svecima, kakvu prihvaća 
»kranjski prezbiterij« — statičku u svojoj hijeratičnosti 
— zamjenjuje ovdje eshatcološka tema sa svojom dina- 
mičkom atmosferom grijeha i otkupljenja od grijeha, 
želja za spasenjem od vječnih muka na drugom i zaštite 
od bolesti i nesreća na ovom svijetu: njezini su nosioci 
Spasitelj i Bogorodica. 

U osnovni ton očekivanja Spasenja uvodi već sam 
izbor i raspored starozavjetnih lica; ona ne predstav- 
ljaju uobičajeno Jišajino stablo, nego simboliziraju Bo- 
gorodicu i Mesiju. Takvu ulogu prvi intonira svojom 
prisutnosti veliki svećenik Aron »prorok svojeg brata« 
Mojsija' koji se po događaju sa svojim suhim štapom 
uspoređuje s Marijom.“ Njemu nasuprot, također uz 
podnožje luka, je Natan: on je prorekao Spasiteljevo 
rodoslovlje“ Iznad njega je Jakobov sin Josip koji 
svojim životom simbolizira ličnost Isusovu)“ a njemu 
nasuprot, iznad Arona, je mladi Tobija zbog čudesnog 
iscijeljenja sljepoće svog oca“ uspoređivan s Kristom 


7 Biblija, Stari i Novi zavjet, Zagreb 1968, izlazak 7. I. 


* Suhi štap koji je Aron stavio u kovčeg zavjetni a sutradan je 
urodio plodom, slika je Bogorodice koja je rodila Krista; Male, 
L'Art religicux du XIIIe s. en France, Paris 1948, str. 149. 


* Biblija, nav. djelo, Samuel II, 7/13—14. 


*L.Rćau, LIconographie de Part chrćtien, II sv. Iconographie 
de la Bible, Ancien Testament, str. 156. 


%L, Rćau, nav. djelo, str. 320. 


"M. Sepet, Les Prophetes du Christ, Paris 1877; — Izaija, II 
knjiga o Emanuelu 6—12; Matej 1, 23. 


" £. Male, nav. djelo, str. 144, 157. 

3 Jeremija, Knjiga utjehe, 30, 10. 

“ Daniel, 7, 3; L. Rćau, nav. djelo, str. 402. 

“« Matej, 12, 39—40; — Luka, 11,29 — Rćau, nav. djelo, str. 412. 
'** Prikazivanje proroka koji nisu u sklopu uobičajenog Jišajinog 
stabla razmjerno je rijetka pojava u srednjovjekovnom zidnom 


slikarstvu, javlja se nešto češće pod sam kraj, prema renesansi. 
Npr. u susjednoj Sloveniji samo je 1 primjer, u Koruškom sli- 

koji će donijeti svjetlo spasenja. Uz samu gredu koja 
je nekoć nosila Raspeće naslikan je lijevo Izaija koji 
»najavljuje« da će niknuti cvijet iz korjena Jišajina, 
a Novi zavjet gleda u njemu slike Spasitelja." Njemu 
nasuprot s desne strane nalazi se sam osnivač rodo- 
slovlja Jišaj i nad njim sin David s krunom. U tjemenu 
luka, nekad iznad samog Raspeća, nalaze se tri patri- 
jarha: Abraham, praotac izabranog naroda i sin Izak, 
simbolizirajući Boga Oca koji je žrtvovao sina, 
a patrijarh Jakob koji označuje misterij Križa čime 
će Mesija zamijeniti stari narod s novim.“ Na lijevoj 
strani, odmah uz Jakoba je starac Jeremija, poznat po 
svojim tužaljkama, pretkazujući u knjizi Utjehe do- 
lazak Spasitelja,* pa Abdija, koji je u svojoj kući 
skrivao proroke najavljujući Novi Izrael. Njima je na- 
suprot, odmah uz Izaka, prorok Danijel, koji govori 
o sigurnoj pobjedi svetih kad se pojavi Sin Božji“ i 
ispod njega, ne tako velik, ali najpopularniji, legen- 
darni Jona, vizionar općeg spasenja, poput Danijela 
također uspoređivan s uskrslim Kristom.“ 

Uz ovu simboliku starozavjetnih lica" koja nazna- 
čuje rođenje, život i mučeničku smrt pa i uskrsnuće 
Spasitelja nadovezuje se svojom poetičnosti vinova loza 
na podlučju trijumfalnog luka koja podsjeća na gro- 
zdove iz obećanog Kanaana napominjući Kristovu žrtvu. 

Dolazak Spasiteljev prikazan je njegovom pojavom 
već u prvom pojasu slika, iznad draperija s desna 
oltaru, gotovo među vjernicima. Apostoli se zapravo 
udaljuju od njega Ćć šire evanđelje. To zaključujemo 
po sv. Petru koji nije uz Krista, već je s čelom po- 
vorke odmakao do trijumfalnog luka, dok se posljednji 
u skupini“ sv. Tadej još nalazi uz njega. Raspored 
unutar povorke, iako je svedena samo na devet likova 
teče dalje po redu utvrđenom prema kanonu mise. Uz 
Petra je brat Andrija, slijede ih Zebedejevi sinovi Jakob 
Stariji i Ivan Evanđelist, uz njega je Toma. Niz se 
zatim nastavlja redom kojim se apostoli javljaju pre- 
ma svojim svetkovinama u kalendaru: Matija, Jakov 
Mlađi (bez svojeg pratioca Filipa koji je ovdje izo- 
stavljen vjerojatno zbog male uloge), pa Bartolomej i 
Juda Tadej (bez prethodnog Šimuna s kojim se inače 
redovno pojavljuje). Začudo, nema uglednog apostola 
sv. Mateja; vjerojatno mu je bilo namijenjeno drugo 
mjesto: među evanđelistima. Ispao je iz te skupine 
i sv. Pavao, najčešći pratilac sv. Petra. 

Sveti Pavao zapravo i nije pripadao coetum aposto- 
lorum ni po pozivu Kristovom — jer ga nije ni pozna- 


karstvu 2 primjera, ali sve je to vezano sa simboličkim Jišaji- 
nim stablom. Međutim u donjoj Austriji nalazimo na trijumfal- 
nom luku (kao i u Mariji Gorskoj) prikaze proroka u XIV st. 
(crkva sv. Nikole u Altlichtenwartu). Naročito je česta pojava 
proroka u češkom zidnom slikarstvu XIV st., i to upravo na 
trijumfalnom luku gdje su najčešće prikazani u poprsjima. Ta- 
ko je u Myšencima u crkvi sv. Hlavla Aron naslikan kao i u 
Mariji Gorskoj na strani Evanđelja (J. Pešina, Goticka n&stč&nna 
malba v zemich Českych I sv. 1300—1350, Prag 1958, str. 284; u 
Krču crkva sv. Nikole iz sred. XIV st. među 6 proroka na tri- 
jumfalnom luku je i David s natpisom kao i u Mariji Gorskoj: 
rex ppha (Pešina, nav. djelo, str. 299). Broj starozavjetnih lica 
na trijumfalnom luku nigdje ne dosiže broj 14 kao u Mariji Gor- 
skoj, a ni simbolika nije tako dosljedno provedena. Možda se 
i ova pojava proroka može vezati s utjecajem francuske ikono- 
grafije gdje su, prema E MAlu (L'Art religieux du XIIe s., Pa- 
ris 1940, str. 171—172) njihova simbolička pojava vezala uz crkve- 
na prikazanja za božičnih blagdana, gdje su u povorkama disku- 
tirali ili nosili citate iz svojih knjiga. 

" Petar i uz njega Pavao su prvi, Juda Tadej uvijek posljednji, 
L. Rćau, nav. djelo, sv. III, Paris 1958, str. 13. 

vao — a nisu ga ni sami učenici izabrali kao Matiju, 
ali im je kasnije pridružen. Ovu uz Krista najveću 
ličnost kršćanstva, koju su crkveni oci nazvali »Kri- 
stovim ustima«, slikar u Mariji Gorskoj prikazao je kraj 
Ivana Krstitelja koji je s lijeva Spasitelju. Tako je uz 
najmlađeg proroka i najmlađi apostol — Židov po 
etničkom podrijetlu, Rimljanin po nacionalnosti, Grk 
po kulturi koji je iz nacionalističke religije, prenesavši 

je na grčki i rimski, učinio ekumensku. Kao interpre- 
tator Starog zavjeta nalazi se do Ivana Krstitelja, 
a uz sv. Pavla kao osnivač kršćanstva u smislu univer- 
zalne religije nižu se dalje biskupi i pape svih narod- 
nosti, Kristovi nasljednici na zemlji. 

Prikaz Krista koji se spustio sa svoje visine na 
svodu u najdonju zonu gotovo među vjernike, razmjer- 
no je rijedak motiv, osobito u krajevima s jakom tra- 
dicijom bizantinske ikonografije. Temu Krista među 
učenicima nalazimo na Zapadu, već u XIII st. na vi- 
trajima Bogorodičine crkve u Chartresu, a u zidnom 
slikarstvu nama susjednih zemalja javlja se u onim 
austrijskim pokrajinama koje su pod jačim sjeveroza- 
padnim utjecajem, i to u XIV st. (npr. u pokrajini Vo- 
rarlberg, sv. Magdalena u Feldkirch-Lewis, ili u donjoj 
Austriji Altlichenwarth, sv. Nikola itd.). U takvim za- 
padnim strujanjima mogli bismo tražiti srodnosti sa 
svetištem u Mariji Gorskoj. 

Sama Kristova Pasija, inače tako razvučena tema u 
gotičkom zidnom slikarstvu, u svetištu je simbolizirana 
Žrtvom Kaina i Abela, gdje se ovaj javlja kao slika 
Mesije.“ I ta je kompozicija pod dojmom starije zapad- 
ne ikonografije, prema kojoj prinesene žrtve prihvaćaju 
anđeli i đavli umjesto Božje ruke, a nema ni Kristova 
poprsja u mandorli kako se prikazuje u kasnijim tali- 
janskim izvorima tog motiva.“ Vjerojatno je predložak 
za kompoziciju u Mariji Gorskoj bio u vezi s njemač- 
kim minijaturama ili drvorezima iz sredine XIV st, 
kao što je npr. i slično komponirana scena u dvorskoj 
kapeli u Mautendorfu u austrijskoj pokrajini Salzburg. 


Vera icon, koja je naslikana odmah ispod Žrive 
Kaina i Abela, ne pripada Pasiji. Spasiteljev lik s trago- 
vima tamne puti, kao na bizantinskim ikonama, nije 
otisak obraza obliven krvlju s izrazom bola na rupcu 
koji je Krist vratio Veroniki u susretu na svojem 
križnom putu (takav se javlja u novijoj ikonografiji 
nakon 1300. godine).“ Freska je ikonografski vezana uz 
skupinu »pravog Kristovog portreta« koja je nastala 
pod utjecajem legendarna Kristova obraza na mandi- 
lionu iz sirijskog grada Edesse,“ prenesenog u Carigrad 
i odatle u Rim gdje se i danas nalazi. 

Zapadna ikonografija prihvaća mandilion kralja Ab- 


6 L Rćau, nav. djelo, sv. I, (Ancien Testament), str. 93. 

!! U najstarijim prikazima Kain i Abel su odjeveni u tunike, a 
prinose žrtve velom pokritim rukama u znak poštovanja, dok iz 
oblaka izlazi ruka, hijeroglif Božje intervencije. Ovaj stariji, ori- 
jentalni oblik ponavlja se u francuskoj umjetnosti XII st. a u 
talijanskoj još u XIII st. i odatle u alpinskim krajevima (npr. 
južni Tirol). Kasnije otpada ruka, njezinu prisutnost simbolizi- 
raju anđeli koji pred demonima uz Kaina prihvaćaju Abelovu 
žrtvu. U XIV st. javlja se u Italiji Krist u mandorli koji pribiva 
činu. Slično je prikazano u crkvi sv. Martina u Martinščini. 
*L, Rćau, nav. djelo, Nouveau Testament, Paris 1957, str. 18. 
ši L Rćau, nav. djelo, str. 19 K. Kiunstle, Ikonographie, sv. 
I, str. 591—2. 

%A, Grabar, La Sainte Face de Laon, le mandylion dans Part 
orthodoxe, Prag 1931, str. 8, 9. 

ĐA, Grabar, nav, djelo, str. 9, 10. 

2%], Pešina, nav. dj., str. 193; K. Pearson Die Fronica, 


gara (koji je nekoć visio nad vratima Edesse) već u 
XII, pa zatim osobito u XIII i XIV st., pri čemu 
obješeni ubrus kasnije nose anđeli ili ga pokazuje 
Veronika. Razmjerno rana i česta pojava na zapadu, 
u odnosu na Italiju gdje se javlja krajem XIV st. 
mogla bi se objasniti utjecajem jedne druge ikone 
s »pravim Kristovim likom« koja se čuvala u cister- 
citskom samostanu u Montreuilu kraj Laona. Tu je 
orijentalnu ikonu godine 1249. poklonio svojoj sestri 
u istom samostanu Jacques de Troyes, budući papa 
Urban IV." Sam papa prikazan je još sto godina ka- 
snije sa svojom čudotvornom ikonom na freski u 
crkvi St. Ceneri u francuskoj pokrajini Sarthe. Kult 
legendarna Kristova portreta iz Laona, osim hodočasni- 
ka koji su se tu zaustavljali na putu za Compostellu 
širili su bez sumnje i cisterciti.“ Odatle se preko nji- 
hovih samostana u Porajnju prenosio ikonograski oblik 
Bavarskom, Donjom Austrijom i Štajerskom u Podu- 
navlje, osobito u Češku pa u Madžarsku.“ Nalazimo ga 
i u Prekmurju u Velemeru, krajem XIV st. dok pri- 
mjeri u ostalim krajevima Slovenije, pod jačim tali- 
janskim utjecajem, potječu iz XV st. i pripadaju dru- 
goj, mlađoj varijanti Kristova obraza sa znakovima 
muke. Po čudesima koja su se uz ikonu vezala“ prikaz 
»pravog Kristovog lika« poprimao je apotropejsko zna- 
čenje zaštite od sljepoće i nenadane smrti bez pri- 
mljenih sakramenata. U takvoj ikonografskoj sredini 
i okvirima želje za dobrom smrti možemo tumačiti 
pojavu Kristova obraza što ga nose anđeli na trijum- 
falnom luku u svetištu Marije Gorske. 


Atmosfera Sudnjeg dana i strah od smrti bez posljed- 
nje pomasti koji su toliko obuzimali čovjeka u sred- 
njem vijeku daju osnovni ton i u daljem izboru i raspo- 
redu slika u svetištu naše zavjetne crkve. Tu je prije 
svega sam prizor Sudnjeg dana koji se poput velikog 
triptiha rasklapa sjevernim stranama poligona: njegova 
horizontalna kompozicija umjesto vertikalne, nije je- 
dina razlika od monumentalne interpretacije tog mo- 
tiva u talijanskom slikarstvu kakvu su prihvatile južne 
pokrajine Austrije, susjedne Slovenije i Češke. 

U skladu s tekstom, a prema starijoj ikonografiji, 
Posljednji sudac je ovdje sam: izostavljeni su tetra- 
morfi i anđeli što nose znakove muke. Krist stoluje 
na duzi iza koje se pojavljuje zelena boja u duhu 
»smaragdne vizije«." Uz zadržane bitne elemente apoka- 
liptičkog lika zamijenjen je mač na strani blaženih stru- 
kom ljiljana — simbolom milosrđa.“ Marija i Ivan 
Krstitelj koji se u južnoj varijanti pojavljuju na 
čelu skupine apostola gradeći uz Krista deizisnu sku- 
pinu prema bizantskoj inspiraciji, napustili su bo- 


Ein Beitrag zur Geschichte des Cristusbildes im Mittelalter, 
Strassburg 1887, str. 97,99) Schwarzenski, Die lateinischen 
illuminierten Handschriften des XIII Jhdts in den Liindern am 
Rhein, Mainz und Donau, Berlin 1936, str. 94, 128; D. Radoc- 
say, A. Kozćpkori magyarorszdg falkćpei, Budapest 1954, tab. 
XXXI; F.Reichmann, Gotische Malerei in Nieder-Osterreich, 
Zirich - Wien - Leipzig 1925, str. 90—91; Česk4 a moravska knižni 
malba XI—XVI st., Pravodce vystavou, Prag 1955, str. 21. 

A. Grabar, nav. djelo, str. 9. 

2 E Male, nav. djelo (XIIIe s), str. 360. 

3 Sudac sa dva mača je ilustracija prve apokaliptičke vizije Iza- 
ije, a zadržava se duže u slikama pod utjecajem talijanske iko- 
nografije (npr. Koruška, Slovenija). — L. Rćau, nav. djelo, 
II/II, str. 44. — U gotičkoj umjetnosti javlja se ljiljan na strani 
pravednih, L. Rćau, nav. djelo, str. 739, a E. Male u nav. 
djelu tumači kao simbolički prikaz Kristovih riječi: »Dođite k 
meni blaženi«, E. Male, nav. djelo (XVe s.), str. 461. 

žansku i svetačku zonu da se nađu u onoj ljudskoj,“ 
dolje na zemlji, prateći u molitvi uskrsnuće mrtvih. 
Ivana Krstitelja zamijenio je ovdje, kao na francuskim 
katedralama, Kristov ljubimac Ivan Evanđelist.“ Sami 
u svoj svojoj stvarnosti bez nadzemaljskih bića koja bi 
ih zvoncem ili trubom budila na suđenje ili izvlačila 
iz grobova, mrtvi izlaze iz zemlje još u ovozemaljskom 
liku — kao kosturi. U gestama molitve većina ih se 
okrenula Bogorodici, preostali su se obratili Ivanu 
Evanđelistu dok su samo dvoje podigli glave prema 
velikom svjetlu Suca. Tako je unesen ljudski moment 
u tu tjeskobnu scenu gdje Marija i Ivan zagovarajući 
nemoguće dokazuju da je ljubav jača od Zakona. 
Mrtvi ne izlaze iz sarkofaga kako se dulje održalo pod 
utjecajem talijanske ikonografije (npr. kod nas u Istri), 
niti iz raka što je najčešće slučaj u gotičkom slikar- 
stvu, a Male to pripisuje inspiraciji na crkvenim pri 
kazanjima,“ nego neposredno iz zemlje, prema Eze- 
kijelovoj viziji. Uskrsli kosturi koji još nisu primili 
mladenačko tijelo vrlo su rijetka pojava u ikonogra- 
fiji tog motiva, a i u suprotnosti su s tumačenjem 
teologa. Oni su se sporazumjeli s umjetnicima da bi 
uskrsli trebali imati svi istu dob u kojoj je Krist po- 
bijedio smrt to jest 30, odnosno 33 godine, a tako se 
najčešće i prikazivalo uskrsle mrtve.“ Ima samo jedan 
primjer u susjednoj Austriji (Štajerska) koji bi bio 
sličan prikazivanju u Mariji Gorskoj, a taj je iz 1330. 
godine (crkva sv. Cecilije nad Murauom) gdje kosturi 
također ogrnuti mrtvačkim ponjavama (inače izlaze 
golog tijela) napuštaju grobove. Uz to su još dva 
mlađa primjera iz kraja XV st. koji su nastali u raz- 
buktaloj mašti Schongauera(?) na freskama Posljednjeg 
suda katedrale u Breisachu (Baden) i isto tako fanta- 
stičnog L. Signorellija u katedrali u Orvietu — jedini 
primjeri tog motiva koje prema svojem znanju mogu 
navesti u gotičkom zidnom slikarstvu. 

Nema ovdje drastičnog razdvajanja dobrih od zlih 
prema Matejevu «evanđelju, pa niti centralne ličnosti 
arkanđela smrti, s tim u vezi, koji važe duše. S jedno- 
stavnom cezurom geometrijskog rubnog motiva odvaja 
se zbivanje uskrsnuća mrtvih od ulaska blaženih u raj 
i osuđenih u pakao. 

Sami kao pri izlasku iz grobova ulaze blaženi u 
nebeski Jeruzalem, bez pratnje anđeoskih korova. Na 
čelu povorke nije franjevac koji se pojavljuje iza 
XIII st. pod utjecajem prosjačkih redova, nego papa 
u pratnji kardinala i biskupa. U skladu s teologijom 
nazočni su predstavnici svih staleža, ali zaključujući 
prema redoslijedu i različitim proporcijama, a one nisu 
u tom dvodimenzionalnom prostoru uvjetovane per- 
spektivom, blaženi su još uvijek i pred samim rajskim 
vratima razvrstani prema svojem klasnom položaju, 
što je vrlo rijetka pojava. Sam oblik raja zadržava 
još romaničku formu utvrđenog grada prema anglo- 


“A, Caiger-Smith, English međieval mural painting, Ox- 
ford 1963, str. 34; K. Kiinstle, Ikonographie der christlichen 
Kunst 1, Freiburg in Br. 521—548. 


* E. Male, nav. djelo, XIIIe s. 


5 E. Male, nav. djelo XVe s., str. 457, smatra da se Ivan Krsti- 
telj u talijanskoj ikonografiji tog motiva javlja pod bizantinskim 
utjecajem. Oni se čak spuštaju sa svojih prijestolja i kleče pred 
Kristom što Male povezuje s utjecajem prikazanja. 

* E. Male, nav. djelo, XVe s., str. 457, 458. 

7 E Male, nav. djelo, str. 461, bilj. 2. 


% Caiger-Smith, nav. djelo, str. 38. 

normandijskim shemama* za razliku od starijih također 
romaničkih predložaka sjeveroistočne i južne Francu 
ske, Italije pa odatle kasnije i u alpskim zemljama 
i Češkoj gdje je raj predočen simboličkim Abrahamo- 
vim krilom. Bogorodica ne stoluje u sjaju uz sv. Troj- 
stvo kao u mlađim gotičkim shemama raja“ nego 
kleči naslonjena na prsobran nebeske kule dočekujući 
uz Ivana Evanđelistu u molitvi blažene. 

Scena pakla razlikuje se od južne i mlađe varijante 
motiva. Kao već u starijim sjevernim predlošcima iz 
XII st. izopćeni su i ovdje vezani lancem koji đavli 
povlače prema ždrijelu Levijatana. Nisu doduše goli 
kako ih se običavalo prikazivati u sličnim prizorima. 
Umjetnik je učinio oštru klasnu diskriminaciju prepu- 
stivši paklenim mukama samo pučane, što je zaista 
izuzetna pojava. Inače izopćeni, kad su i goli nose na 
glavama krune, mitre, kape kao oznake svojih razli- 
čitih društvenih položaja (ovdje su prikazani samo u 
klobucima i maramama). Čak ni personifikacije grijeha, 
koje u svetištu Marije Gorske predstavljaju većinu u 
skupini, nisu simbolizirane različitim društvenim slo- 
jevima (npr. oholost mana kraljeva), nego ih nose 
isključivo predstavnici građana. Na portalima nekih 
francuskih i njemačkih katedrala iz prve polovice 
XIII st. miješaju se simboli grijeha među izopćenima, 
a tu najčešće prepoznajemo škrca s kesom (npr. por- 
tal knezova katedrale u Bambergu iz 1230-40) dok je 
gola Luxuria obavita zmijama i žabom baburačom 
zaboravljena; iznimna je pojava njezinog lika kraj škrca 
u timpanu Posljednjeg suda iz crkve St. Yved de Braine, 
iz početka XIII st. sada u muzeju u Soissonu, u sje- 
vernoj Francuskoj. Takav je lik još ostatak romaničke 
mašte iz XII st.“ jer je već gotika prikazivala Luxu- 
riju najčešće sa zrcalom u ruci, lijepo odjevenu“ 
Ovdje u Mariji Gorskoj zadržan je još onaj stariji 
oblik gole žene kakvu Male pripisuje »fantaziji redov- 
nika« u romanici.“ Patnje privlačne »Sotonine lire« 
jedini je drastični prikaz u cijelom ciklusu fresaka u 
svetištu Marije Gorske. Stoga tako strogo i neočekivano 
kažnjavanje zavodnice već prije samog paklenog ždri- 
jela možemo u razdoblju galantne i viteške gotike tu- 
mačiti samo redovničkim strahom od žene i distanci- 
ranjem kakvo preporuča reformator cistercita sv. Ber- 
nard smatrajući da je »živjeti bez opasnosti uz ženu 
teže nego uskrsnuti mrtvog«. Kao u starijoj ikonogra- 
fiji XIII st. na Zapadu, umjetnik u Mariji Gorskoj 
zaustavlja se pred vratima pakla odustajući da prikaže 
muke ostalih griješnika i apsurdnost podzemnog svi- 
jeta, a upravo vrtlog vatre i nepojmljive muke pro- 
kletih glavni su sadržaji prikaza pakla u novijim go- 
tičkim predlošcima te teme. 

Središnja ličnost u scenama Sudnjeg dana, arkanđeo 
Mihovil sa vagom — personifikacija suđenja“ — pre- 
bačen je na drugu plohu, u niz svetaca zagovornika. 


nav. djelo, str. 477, sl. 259. 

%E, Male, nav. djelo, str. 328, sl. 178. 

"E Male, nav. djelo, XIIe s., str. 375. 

"“ E, Cevc, Luxuria z visokega pod Kureščkom, pos. otisak iz 
Časopisa za slovensko krajevno zgodovino, kronika, obrađuje lik 
gole Luxurije kakvu postavlja u XV st. Janez Ljubljanski pre- 
ma ikonografskim predlošcima XII i XIII st., ali se ona na 
Visokem pojavljuje izolirano i s didaktičkim značenjem. U svo- 
jem navedenom djelu E. Cevc navodi vrlo brižno sakupljenu li- 
teraturu o toj temi. 

?* £. Male, nav. djelo, str. 373—376. 

3% E. Male, nav. djelo, str. 413. 


2 E. Male, 


24 se oto ci. ža o zak dA u oim; noise di dii. dva ta = ri dy ij 


Tako je drami Suđenja na neki način suprotstavljena 
atmosfera zagovora, koju naglašavaju osim Marije i 
Ivana još dvije kompozicije uz Posljednjeg suca. Tu 
je s njegove desne strane Marijina smrt koja u sebi 
simbolizira želju vjernika za sličnim smirenjem. Sam 
prikaz Marijine smrti, osobito čest u prvoj polovici 
XIV st. nosi ovdje obilježje starije ikonografske sheme“ 
gdje Marija još leži na krevetu okružena apostolima 
u molitvi. Krist nije među učenicima uz odar kao 
u bizantinskoj formuli kakvu preuzima češko gotičko 
slikarstvo, nego dočekuje njezinu dušu šireći ruke iz 
mandorle kao u talijanskim predlošcima. Sv. Petar 
sa škropionikom i Ivan sa kadionicom pripremaju 
tijelo za ukop prema zapadnim varijantama. Na način 
sličan Mariji Gorskoj prikazana je scena Marijine smrti 
sa Sudnjim danom u župnoj crkvi sv. Marije u 
Deutschaltenburgu (donja Austrija) iz druge polovine 
XIV st. Srodno zagovorničko značenje namijenjeno je 
i velikom liku Ane Samotreće, pomoćnice za dobru 
smrt," koja se nalazi odmah slijeva Sucu. Kult sv. 
Ane javlja se razmjerno kasno u alpskim krajevima u 
Koruškoj, Tirolu i susjednoj Sloveniji, dok se u Šta- 
jerskoj razvio već tokom prve polovine XIV st. I 
ovdje se susrećemo s freskama na kojima je Ana 
Samotreća naslikana u blizini Sudnjeg dana (npr. 
Murau crkva sv. Mateja iz druge pol. XIV st.) Iz 
istog je vremena i slovenski primjer u Prekmurju, 
crkva u Velemeru (1378. god.): na njezinom je trijum- 
falnom luku Sudnji dan prikazan gore a dolje sv. Ana 
Samotreća. Tamo se u blizini nalazi i Vera icon. 

Dominantno značenje kompleksa Sudnjeg dana u de- 
korativnom programu svetišta potvrđuje i dalji izbor 
svetaca koji se uz Vera icon, Marijinu smrt, Anu Samo- 
treću pridružuju na pomoć vjerniku u njegovu strahu 
od vječnih muka. Koliko je to bilo naglašeno vidi se 
već po tome što od tridesetak prikazanih svetica i 
svetaca gotovo polovica sudjeluje zagovorom u strahu 
od smrti. Tako se odmah uz Anu Samotreću nastavlja 
sv. Agata, zaštitnica od vatre čistilišta, — sv. Katarina, 
pomoćnica umirućeg, — sv. Benedikt koji moli za 
dobru smrt, — sv. Barbara najpopularnija zaštitnica 
od nenadane smrti uz sv. Kristofora (koji je i u ovoj 
crkvi prikazan na vanjskom pročelju), pa sv. Antun 
Opat, zaštitnik od paklene vatre. U donjoj zoni odmah 
uz pakao je sv. Mihovil koji otimlje duše demonima i 
uvodi ih u novi život, — sv. Adrijan, zaštitnik od nena- 
dane smrti, sv. Lovrijenac i sv. Florijan zaštitnik od 
vatre i čistilišta, sv. Uršula pomoćnica »pro felici 
morte«. Iz najdonje zone pridružuju im se sv. Koloman 
i sv. Lenard koji pomažu osuđenicima u času smrti. 
Dakako da se domet spomenutih svetaca svojim zago- 
vorom proteže i na ovozemaljsku zaštitu (npr. Flori- 
jan — vatra, Adrijan — kuga itd.), ali je svakako zna- 
čajno da su ovdje okupljeni upravo svi oni koji će na 
bilo koji način pomoći vjernicima u njihovom strahu 
od vječnih kazni. 

Uz svece pomoćnike umirućih jednako su zastupani 
i zaštitnici bolesnika. Ondje su na najistaknutijem mje- 


|" F. Stelć, Monumenta Artis Slovenicae, 
| stensko slikarstvo, Ljubljana 1935, str. 34. 
5L Rćau, LArt chrćtien, sv. III, str. 92. 


* 1 Kukuljević, Priorat vranski sa Vitezi templari i hospi- 
talci sv. Ivana u Hrvatskoj 1, Rad JAZU, knj. 81, Zagreb 1886, 
str. 47; 


* Usporedi i str. 12, 36, 42, 43. Kako su u XII st. bili, prema nav. 


sv. I, Srednjeveško 





stu na zlatnoj pozadini (između Krista i Ivana Krsti- 
telja) sveti liječnici Kuzma i Damjan, a prisutan jei 
treći svetac liječnik Pantaleon, te dvije zagovornice sv. 
Lucija za oči, sv. Margareta za porodilje. 

Izraziti viteški ton u svetištu naglašava niz svetih 
vitezova koji se ređaju slijeva i sdesna Bogorodice 
s Isusom na južnim i istočnim plohama srednjeg regi- 
stra, a pridružuju im se sveti kraljevi Ladislav i Stje- 
pan koji su pridonijeli kultu Bogorodice, i na kraju 
graciozne djevice Agneza i Doroteja. 

Cijela koncepcija dekorativne opreme svetišta i nje- 
gove veze s trijumfalnim lukom nije šablonska nego 
pokazuje originalnu zamisao temeljenu na vrlo dobro 
i jasno odvagnutom teološkom znanju, uz didaktički 
smisao, suzdržljivost vjerovanja bez ekscesa u deta- 
ljima. Sve se to očituje u samom izboru i rasporedu 
starozavjetnih lica koja rijetko nastupaju u slikar- 
skom svijetu laika, pa u razmještaju apostola, polo- 
žaju Ivana Krstitelja i sv. Pavla uz Krista; u nizanju 
svetih biskupa, iznad njih svetih vitezova koji okru- 
žuju Bogorodicu, u koncepciji svetaca pomoćnika i u 
dominantnom položaju Sudnjeg dana. 

Prema tome, naručitelja i slikara kompleksa u Mariji 
Gorskoj prije ćemo tražiti među redovnicima i feudal- 
cima nego svjetovnjacima građanima. Istaknuti polo- 
žaj Ivana Krstitelja odmah uz Krista, iza glavnog 
oltara usmjeruje naše traženje prema vitezovima iva- 
novcima. Oni su imali velike posjede upravo u vara- 
ždinskoj županiji,“ osobito na Ivančici;' a možda su 
naslijedili templarske posjede oko Oštrca poslije nji- 
hovog ukinuća, prihvatimo li, dakako, nepotvrđeno mi- 
šljenje da je taj viteški red sagradio crkvu Marije 
Gorske. U prilog navedenom mišljenju govori i istak- 
nuti položaj sv. Kuzme i Damjana (između Krista i 
Ivana Krstitelja, na istoj zlatnožutoj pozadini), jer su 
ovi sveti liječnici bili od pomoći hospitalcima, a pri- 
družuje im se i treći sveti liječnik iz Mediterana 
Pantaleon; uz to još i neobična klima Sudnjeg dana 
i zagovor u času smrti svakako podsjećaju na brigu 
hospitalaca oko umirućih. Određeni viteški ton u 
nizanju svetih vitezova sa sv. Jurjem na čelu, u istak- 
nutom mjestu svetog Pavla, zaštitnika vitezova, pa na 
kraju i neobično zadržavanje klasnih razlika u scenama 
gdje nikako nije običaj — sve to odaje feudalno gle- 
danje naručitelja. Znamo da su redovnici viteških 
redova prihvatili pravila benediktinaca i zatim refor- 
me cistercita, a taj odgoj — osim osobitog kulta Bogo- 
rodice potvrđuje i izbor nekih svetaca: na prvom 
mjestu sv. Bernarda reformatora, zatim sv. Lenarda 
kojeg su cisterciti uveli u ove krajeve, no prije svega 
sam prikaz sv. Benedikta ovdje u bijeloj halji umjesto 
u crnoj dokazuje cistercitski odgoj u predočivanju ovog 
osnivača benediktinskog reda“ Cistercitski samostani 
uz Rajnu snažno su utjecali na razvoj srednjovjekov- 
nog slikarstva ne samo u Porajnju nego i dalje u Ba- 
varskoj, gornjoj i donjoj Austriji," Štajerskoj, Češkoj 
i Madžarskoj. Ikonografske sheme u Mariji Gorskoj 
uz određeni izbor svetaca i starozavjetnih lica potvr- 


djelu Kukuljevića templari u Beli na Ivančici, nije neobično da 
se nađeni pleteri iz Marije Gorske po svojim oblicima pribli- 
žuju načinima kakve nalazimo u Dalmaciji (u Vrani kraj Zadra 
bilo je središte templarskog reda u Hrvatskoj) za razliku od 
ostalih pletera nađenih u Hrvatskoj koji pokazuju kontinentalne 
forme. 

*"*L. Rćau, nav. djelo, sv. III, str. 197. 

“G. Schmidt, Die Malerschule von St. Florian. 

đuju prije svega ta strujanja koja su se iz sjeverozapad- 
ne Francuske, preko Porajnja slijevala u Bavarsku i 
odavle širila u Vorarlberg, gornju i donju Austriju, šta- 
jersku, Mađarsku, Češku i ove naše zagorske strane. 
Međutim, dok su johaniti u Češkoj preuzimali i bizan- 
tinske ikonografske sheme zadržavajući uz to crtežne 
i kromatske skale zapadne umjetnosti, dotle su u sku- 
pini fresaka koje nalazimo na obroncima Ivančice do- 
minantni motivi iz sjeverozapadnih krajeva.“ Prikazi 
sv. Kolomana pa zatim sv. Florijana povezani su prije 
svega s kulturnim krugom gornje i donje Austrije, 
dok je Ana Samotreća osobito popularna u Štajerskoj, 
nalazimo je i u Prekmurju. Ukratko, najveći broj iko- 
nografskih predložaka, pa čak i oni najneobičniji,“ 
nalaze svoje srodnosti u spomenutim austrijskim pokra- 
jinama, a atmosferi kulture ove sredine pripisala 
sam i nešto mlađe freske iz susjedne crkve sv. Mar- 
tina u Martinščini“ U toj struji bila bi bez sumnje 
izuzetna pojava sv. Biskupa Ljudevita iz Tuluze, Anžu- 
vinca čiji je kult bio vezan uz sasvim usko područje 
Italije i južne Francuske. On je ušao ne samo u sve 
naše hrvatsko-glagolske kodekse“ nego i druge rukopise, 
ne toliko zbog franjevaca, koji ga smatraju svojim 
zaštitnikom, nego zbog ugarsko-hrvatskih vladara iz 
kuće Anžu. Hrvatski hospitalci jeruzalemskog reda pri- 
stali su u političkim trzavicama uz Roberta, mlađeg 
brata sv. Ljudevita biskupa," pa zatim uz Ljudevita TL, 
a ostali su vezani uz tu kuću koja je nosila naziv 
jeruzalemskih careva, sve do prekretnice stoljeća, kad 
se mijenja politička i kulturna scena u našoj zemlji. 
Iza prvog decenija XV st. teško je zamisliti prikaz jed- 
nog, pa i svetog Anžuvinca u našim crkvama. 


Tehnika i stil 


Zidne slike u svetištu i trijumfalnom luku iako poka- 
zuju izvjesne razlike u kolorističkoj interpretaciji poje- 
dinih pojasa, sve su izvedene na način uobičajen u ra- 
nijem gotičkom slikarstvu. Na kamenom ziđu naba- 
cana je nešto grublja žbuka sa vapnenačkim pijeskom 
u prosječnoj debljini 1 cm, a na nju je u nekoliko slo- 
jeva položena vrlo tanka fina žbuka iz pažljivo pro- 
sijanog kalcitnog pijeska debljine 1 do 2 mm. Na 
nekim mjestima preko stare mjestimično iskucane 
žbuke nanesen je novi sloj. Na vlažnoj podlozi oštrim 
predmetom su označene neke konture likova, obrisi 
glave, obodi aureola, dok je cjelokupna figura skici- 
rana u okeru, izuzetno u sinopiji, i zatim korigirana u 
tamnim hematitima uz dodatak crne. Mjestimično je 
majstor ovaj sloj premazivao vapnenim mlijekom i 
korigirao svoj prvotni crtež; s vremenom su se pojedini 
dijelovi oljuštili, pa se tako figure doimlju u nekom 
neobičnom palimpsestu koji daje naročitu titravost 
njihovoj mimici i gestikulaciji. Ucrtavanje oštrim pred- 
metom na vlažnoj površini majstor ne smatra samo 
pomoćnim sredstvom pri određivanju osnovnih mo- 


% To potvrđuju nalazi gotičkih fresaka i u ostalim crkvama na 
južnim obroncima Ivančice (sv. Martin Martinščina, sv. Juraj 
Juranščina, župna crkva u Zajezdi) za razliku Strahinščice i Oču- 
re gdje se očituju jači utjecaji alpskih krajeva (župna crkva u 
Krapini, sv. Marija na Očuri itd.). 

% Uskrsli mrtvi u likovima kostura ogrnuti mrtvačkim ponja- 
vama. 

menata lika, nego se poigrava utiskujući konture kru- 
na, krugove aureola, pa čak i naknadno, kad je zid 


“posve suh i freska završena, para ornamente u tankom 


grafitu ukrašujući tako ovratnike i skutove haljina, 
crtajući raskošne pojaseve mačeva itd. Sve je izvedeno 
uglavnom biranim zemljanim bojama, dobro prokuša- 
nim u zidnom slikarstvu. Uz žuti i pečeni oker koji 
nije svuda prvorazredne kvalitete, javlja se iako šted- 
ljivo primijenjena vrlo fina sinopija kojom su crtane 
konture nekih lica, nabori haljina i iznimno plemićka 
i kraljevska odijela svetaca. Cinober je sveden samo 
na bojanje obraza i nekih usnica. Uz tu skupinu nado- 
vezuju se vrlo lijepi hematiti, ljubičasto crveni želje- 
zni oksidi. Modra i zelena potječu od prirodnih kar- 
bonata bakra, dok se silikatna zelena zemlja primje- 
njuje vrlo suzdržano u usporedbi s malahitnom zele- 
nom (karbonat bakra). Crna je organskog podrijetla, 
a majstor se njome vrlo obilno služi bilo u crtanju 
kontura, pojedinih dijelova odjeće ili same haljine u 
cjelini. Osim neposredne primjene pojedinih pigmenata | 
umjetnik postizava najljepše efekte upravo njihovim 
miješanjem. Tako dodavanjem crne crvenom okeru ili 
sinopiji postiže vrlo lijepe nijanse smeđeljubičastog 
ili višnjevocrvenog, dok se crna s hematitima sklada 
u fine tonove šljivinih boja; miješanjem crne i okera 
pojavljuju se neki topli, mahovinasti zeleni valeri. 
Bijela boja je bjelilo sv. Ivana, dobiveno pripremom 
vapna. Miješanjem bijele i hematita postignuti su ruži- 
časti tonovi inkarnata. Vrlo je siromašna primjena 
ružičaste izvan inkarnata: samo za postavu jednog 
plašta i haljinu jedne svetice. Dodatkom bijele crnoj 
dobiven je sivoplavičasti ton haljina, sivilo kosa, 


Sivomodre boje umjetnik vješto okružuje žutim povr- | 
šinama da ih zbog djelovanja rubnog kontrasta učini 
još modrijima (patrijark Izak sa žutom bradom itd.). 
I druge komplementarne boje vrlo se često nalaze jed- 
na kraj druge: najčešće crvena i zelena, uvijek žuta 
uz ljubičastu ili modru. 


Zemljane boje vezane su normalnim procesom su- 
šenja freske, dok su modre, cinober i crna izvedeni 
u temperi, po svoj prilici s jajem. 


Uz ovakvo profinjeno skladanje boja, jedva se može 
i zapaziti da se umjetnik pridržavao stare simbolike 
koja je utjecala na njihov izbor. Tako među prorocima 
i licima Starog zavjeta ponavlja se malahit, zelena 
boja Mesije koju oni nose bilo u haljini, plaštu, nje- 
govoj postavi ili kapi i njezinom porubu (Izaija, 
Jeremija, Jona, Jišaj itd.). Crvenu boju stvaralačke 
snage ima samo praotac Abraham koji simbolizira 
Boga Oca i veliki prorok Danijel. Žuta boja (koja ka- 
snije u gotici dobiva negativan smisao) još je ovdje 
u značenju simbola svjetlosti, zlata i mudrosti Božje 
(Kralj David). Modru boju, simbol vjernosti i istine 
nose Izak, Jakob i Natan. Sva su ova lica prikazana 
na bijeloj nebojadisanoj pozadini — simbolu nevinosti. 
Ta se simbolička igra nastavlja i u svetištu. Apostoli, 
biskupi i većina svetaca prikazani su na ljubičastoj 


2% A. Deanović, Gotičke freske u crkvi sv. Martina u Martin- 
ščini, Hrvatsko zagorje, knj. VI Odjela za likovne umjetnosti, 
Rad JAZU, u tisku. 

% M. Pantelić, Povijesna podloga iluminacije Hrvojeva misa- 
la, Slovo, časopis Staroslavenskog instituta, br. 20, Zagreb 1970, 
str. 39; str. 61 i 62. 

41 Kukuljević, nav. djelo, str. 30, 48, 49. 








pozadini koja je simbol apostolskog poziva i vjere. 
Krist i Ivan Krstitelj prikazani su na zlatnoj poza- 
dini simbolu svjetla i mudrosti Božje, a isto su tako 
slikani na žutoj pozadini jedini među svecima, uče- 
ni liječnici Kuzma i Damjan. Prema starijoj simbolici 
i apostoli zadržavaju zelenu boju Mesije bilo u tu- 
nici, plaštu ili postavi. Zelene su i sve dalmatike u 
paramentima đakona, biskupa i papa, dok su ka- 
zule višnjevo crvene. Ta se boja i najčešće javlja kao 
i zelena. Bogorodica ima uvijek nešto zeleno u detalju 
svoje odjeće, ali kao zagovornica nosi crveni plašt 
simbol snage, tako i sv. Ivan Evanđelist, a i Ana Samo- 
treća mijenja svoj uobičajeni zeleni plašt, znak nade, 
sa crvenim plaštem, simbolom snage zagovora; takve 
crvene plašteve imaju i drugi glavni zagovornici u času 
smrti (npr. sv. Barbara). Žutu boju svjetlosti ima 
Bogorodica s Djetetom, sv. Lucija, zaštitnica vida. Žuti 
plašt simbol svjetla i mudrosti Božje ima Ivan Evan- 
đelista, zatim Jakov MI, kao glava kršćanske crkve 
u Palestini, pa Matija, kojega je prema jednoj verziji 
obilježila zraka prilikom Silaska Duha Svetoga. Bijelu 
boju nevinosti stavio je umjetnik Judi Tadeju da ga 
oštrije luči od imenjaka izdajnika Jude. 

Osim ove uobičajene simbolike umjetnik se uglav- 
nom pridržava savjeta pri izboru boje koje je zabilježio 
već Teofil: za Bogorodicu, svetice i mladenačke svece 
preporuča žutu boju kose, crna ili smeđa boja kose i 
brade za muževnu dob (ovdje Krist među učenicima, 
Ivan Krstitelj, sv. Mihovil itd.) sive kose za starija, 
sijeda lica, ; 

Svi ovi detalji dokazuju vještinu majstora zidnog 
slikarstva koji dobro poznaje materiju, reagiranje pig- 
menata međusobno i njihovog odnosa prema miješanju 
s vapnom, pa ih zato spretno bira i sigurno miješa. 
Postoji, doduše, izvjesna razlika u skali boja kakvu 
nalazimo na trijumfalnom luku i donjim zonama sve- 
tišta naprama skupini Sudnjeg dana, Marijine smrti i 
Ane Samotreće. Fino, bogato nijansirani sklad zeleno 
— višljevo crveno kojemu prelijevanja dubokog »ca- 
put mortuum« daju melankolični ton, sužuje se u gor- 
njim partijama na snažni topli žuto-crveno-crni trozvuk. 
Unatoč razlici u boji ova je skupina po načinu crtanja 
vrlo slična sa nizom starozavjetnih lica na trijum- 
falnom luku, koja su također prikazana na neobojenoj 
bijeloj pozadini. 

Bez sumnje, oslikavanje svetišta i trijumfalnog luka 
teklo je polako, u više navrata, ali unutar iste slikar- 
ske škole. Duži vremenski razmaci utjecali su i na 
izvjesnu promjenu likovnog shvaćanja unutar iste sku- 
pine. Najprije se započelo gore sa slikanjem sekven- 
cija u lunetama i uz njih scene Sudnjeg dana u donjem 
registru. Iza toga je nastavljeno sa slikanjem figura 
na istočnim i južnim plohama te. trijumfalnom luku. 
Požar koji je oštetio svetište uništio je i neke donje 
zone fresaka, dok je svojim dimom uzrokovao neobični 
Žutosivi ton dotad bijele pozadine u scenama Sudnjeg 
dana, Marijine Smrti i Ane Samotreće. Prilikom požara 
oštećeni registar apostola i biskupa, te zona draperija 
izvedeni su novim slojem žbuke preko stare kompo- 
zicije, a isto su tako u špaletama prozora i na južnim 
stijenama naslikani novi likovi od kojih su neki 
s vremenom otpali (kompozicije i figure na južnim sti- 
jenama poligona svetišta). Kasnije su oštećenja drape- 
rija i neki dijelovi figura restaurirani crtežnim stilom 
XVI st., a potkraj XVI ili u početku XVII st. izmije- 


njene su crte na licu Suca, nekih proroka, apostola u 
Marijinoj smrti, uskrslih mrtvih; mjestimično je izmi- 
jenjena i boja dodatkom drastične . ružičaste vezane 
kazeinskom temperom (Uskrsnuće mrtvih). 

Zaključujući prema ikonografiji, tehnici i stilu, osli- 
kavanje je započelo u toku posljednje četvrtine XIV 
st. scenama Marijine smrti, Ane Samotreće, Sudnjeg 
dana. Za to razdoblje karakteristični su stariji ikono- 
grafski predlošci, dominantnost crteža, crveno-žuto- 
-crna skala boja. 

Krajem XIV st. slikani su sveci u gornjim registrima 
i špaletama prozora na istočnim i jugoistočnim ploha- 
ma svetišta te kompozicije na trijumfalnom luku. Za 
to vrijeme govore detalji kostima vladara i plemića, 
viteška odora, kape starozavjetnih lica. I sam goticom 
ispisani tekst na filakterama proroka odaje još arha- 
izme po kojeg uncijalnog slova (M, N, A) i sam 
široki duktus, što svakako govori u prilog datiranju 
još s posljednjim decenijima XIV st. Način prikazi- 
vanja ukrasa u grafitu preko suhe završene freske 
također je čest u posljednjoj četvrtini XIV st. Nešto 
mlađi su likovi apostola i biskupa. Njihove krupne 
figure s ovalnim licima, pa tip Krista među njima 
bliže se češkom slikarstvu iz kraja XIV st. Mogli 
bismo reći da je oslikavanje teklo od posljednjih de- 
cenija XIV st. pa čak i do same prekretnice i prvog 
decenija XV st. 


I stilske značajke potvrđuju takvo datiranje. Sama 
supstancija slike daleko je od realnosti; umjetnik se 
i ne brine da prikazano uskladi sa stvarnošću, njegova 
je pažnja usmjerena na težak zadatak — predočivanje 
pojmova, jer svaki pojam ima svoje jasno određeno 
mjesto u koordinatama slike. Ljudski lik je u svim 
kompozicijama dominanta kojoj su podređeni svi fak- 
tori i prostorni odnosi, pa i samo mjerilo. Čovjek nije 
prikazan u svojoj optičkoj realnosti nego u različitim 
veličinama — prema svojem društvenom položaju ili 
određenoj ulozi u kompoziciji. Značenje jednog lika, 
njegov odnos prema ostalima kao i njihove među- 
sobne veze i raspored određuje prije svega smisao 
slike a ne senzorni zakoni. Čitava radnja projecirana 
je dvodimenzionalno na jednu plohu pozadine obojene 
simboličkom bojom (ljubičasta za apostole i svece, 
zlatnožuta za Krista, zelena za Bogorodicu itd.) uz 
minimalnu upotrebu najvažnijih rekvizita. Glavna rje- 
čitost lika struji iz njegove poze i gesta koje karakteri- 
ziraju ličnost svetaca, graciju mučenica, nemir pro- 
roka. Svi se oni povezuju u vrlo jednostavne grupe gdje 
svaki lik dolazi do izražaja, jedan pored drugog, jedan 
iznad drugog, mali, visoki, najviši, već prema svojem 
društvenom položaju. Unatoč staroj temi arkadnog 
okvira koji odvaja apostole, statička tema se ističe 
izvjesnim kinetičkim principom koji se očituje kako u 
simboličkom rasporedu i nizanju likova naznačujući 
povorku sa sv. Petrom na čelu, tako i u pojedinim 
kretnjama bez uobičajenog statuaričkog motiva; ova 
dinamičnost doživljava svoj vrhunac u neobičnom — 
jedinom frontalnom liku u ovoj zoni — Kristu koji se 
doimlje kao da će se odmaknuti od zida i koraknuti 
prema vjernicima. Učtiva i suzdržana gestikulacija osta- 
lih svetaca zbog monotonije. doimlje se i u svojoj kon- 
vencionalnosti dekorativno i razigrano. I sasvim ne- 
očekivani ispad lude koji se nacerio iza zavjese toliko: 
je isforsiran u tom skladnom svijetu da se rasplinjuje 
u grotesku, u droleriju s margina rukopisne knjige; pa 

i skupina uzbuđenih žena pred paklom (a ovo su jedine 
izobličene figure) pomalo se raspliće u arabesku svo- 
jim ponavljanjem istog izraza grimase, ritmom istih 
uzdignutih ruku isprepletenih pramenovima dugih va- 
lovitih kosa. 


Zaključujući prema svemu iznesenome freske pripa- 
daju širokom krugu internacionalne gotike, njezine 
dvorske umjetnosti. One su to po ikonografiji, po de- 
taljima interpretacije, po stilu smirene, gotovo dosa- 
đene atmosfere u kojoj se izbjegava uzbuđenje ili su- 
rovost prikaza. One su viteške po svojoj koncepciji i 
samostanske unatoč svojoj dvorskoj galantnosti, što 
potvrđuje učeni izbor starozavjetnih lica, tekstovi na 
rotulima, prikazi svetaca osnivača ili zaštitnika poje- 
dinih redova. Ikonografska analiza usmjerila nas je na 
strujanje motiva iz Francuske preko Porajnja na Ba- 
varsku, pa u austrijske pokrajine Salzburg, Štajersku, 
donju i gornju Austriju. Isprepletanje predložaka fran- 
koflamanskog podrijetla s elementima češke umjetno- 
sti i rijetkim pozajmicama iz talijanskog trečenta po- 
kazuje prije svega bliskost sa Štajerskom, pa donjom 

i gornjom Austrijom. Pomanjkanje tih detalja ili nji- 
hova rjeđa pojava u susjednoj Sloveniji i Madžarskoj 
još jače potvrđuje kulturne dodire slikara Marije 
Gorske s umjetnicima u Štajerskoj. Po tome su ove 
freske naročito bliske onim mlađima u crkvi sv. Mar- 
tina u Martinščini sagrađenoj nedaleko na padinama 
Ivančice. I u Martinščini se pojavljuje Ivan Krsti- 
telj među apostolima na istaknutom mjestu (trijumfal- 
ni luk), a također i u starijim freskama u crkvi sv. 
Jurja u Juranščini opet nalazimo Ivana Krstitelja. To , 
nas ponovno navodi na razmišljanje o hospitalcima, | 
koji su imali na Ivančici ne samo svoje posjede vrlo | 
bogate nego, čini se, i svoje slikarske škole koje su 
dale naročito obilježje gotičkom zidnom slikarstvu u 
crkvama na obroncima Ivančice. 


Freske u Mariji Gorskoj svojom kvalitetom, zanim- 
ljivostima svoje ikonografije i stilskim značajkama 
s kraja XIV i početka XV st. jedan su od najzanim- 
ljivijih i najdragocjenijih priloga razvoju gotičkog zid- 
nog slikarstva (tako slabo sačuvanog) u ovim našim 
panonskim stranama. 


Fotografije snimio Jakov Pavelić 1948. godine, Fototeka 
republičkog zavoda za zaštitu spomenika kulture Zagreb 

